qundao/data-zh-poetry huggingface dataset:
金菊对芙蓉
作者：杨玉衔
朝代：清

絮帽团峰，波帘织洞，横溪约略阽危。正僧归路断，樵语烟迷。凭阑不见红楼影，望故人、风雨凄凄。端阳节近，觞蒲角黍，乡味都非。独客多在天涯。问东劳西燕，怅怅何之。话江南梦熟，往事依稀。已知别后相思苦，更何堪、白发频催。残英仍在，待携尊俎，尚及芳时。
锦堂春·东涌道中得牛与人争路，田将水作衣句。演之为词
作者：杨玉衔
朝代：清

行脚试将筋力，临流愧此眉须。骅骝争道非吾事，自分老泥涂。一路烟云染袖，千山苍翠盈裾。从来误我儒冠在，莫作水田呼。
锦帐春·吴淞和约成后作，用稼轩体
作者：杨玉衔
朝代：清

动地惊雷，欺花骤雨。正春困、鹧鸪庭户。霎时晴，残醉醒，又燕莺歌舞。有谁知苦。送客尊罍，割鲜刀俎。敲梦断、邻家砧杵。楚江皋，神女佩，抵阳关旧谱。有人堪语。
锦缠道·题冼玉清教授海天踯躅图，图绘杜鹃
作者：杨玉衔
朝代：清

照水明霞，薰染暮山初透。杜鹃啼血流丹咮。谁栽南国调鹦豆。误认红桑，浅到沧瀛后。向郊原讨春，春醲如酒。泪盈盈、紫殷离袖。正路歧、踯躅斜阳候。甘泉火通，见说蕃胡狩。
长亭怨慢
作者：杨玉衔
朝代：清

荡愁路、海天飞絮。缥缈蓬莱，西厢扃户。望里三山，五云深处在何许。元都栏槛，曾借枕、将枯树。树叶已辞枝，况落泊、江关逢此。朝暮。过红墙外道，蹈遍落花无数。蘼芜沈讯，约偕隐、青鸾空付。曾见否、世外团瓢，与猿鹤、相为宾主。傥梦里逢卿，应诉年时愁缕。
长亭怨慢·丁丑生日作
作者：杨玉衔
朝代：清

且谩怨、断烟离绪。蓬梗生涯，陌头东路。瞢绿痴红，旧痕襟染剡溪暑。蠡湖风月，曾助我、新调谱。猛忆故园春，促归思、桃花飞雨。迟暮。过东邻垆畔，怕问旧游俦侣。灯花鹊喜，好消息、总归无据。试巡遍、芷屿兰汀，好拣个、沙鸥眠处。谅浅薄阴晴，易乞东君容许。
长亭怨慢·读慈博词，因忆查颠山初掘凿时，主人欲以风雅为商业倡，余亦狗虱戏中演员之一。地既幽旷，酒肴亦丰腆。及声气既开，主人意倦，局以屡变，而竟至于散。今偶到凭眺，古榕虽存，而诸人多物故者，因借题抒感尔
作者：杨玉衔
朝代：清

野风聚、落花飞絮。好个吟壶，幽深庭户。七步催成，半閒偷得幸天许。绿阴十亩，凉健我、榕门树。爪甲若非龙，那得见、蜿蜒如此。日暮。瞰洋场灯火，浮出市声无数。风签月券，喜先荷、东皇支付。莫误认、蛮海春多，毕竟是、燕莺无主。试检点、高阳鹤发，几余霜缕。
长相思·一月廿三日山中始见桃花
作者：杨玉衔
朝代：清

忆桃枝。见桃枝。人面春风笑语非。天寒翠袖时。怕人知。没人知。待我知时花已稀。武陵寻梦迟。
阮郎归·十月十日海风大作，沈船拔木，农产摧折盖殆尽。急归山察视，吾庐尚存，填此志幸
作者：杨玉衔
朝代：清

狂飙驱雨倏东西。波涛山与齐。花幡无力任花飞。山人归梦疑。蔬圃乱，豆棚欹。披离双树枝。秋风茅屋杜陵诗。抱茅童未欺。
阮郎归·红白桃花
作者：杨玉衔
朝代：清

铅妆初罢点唇脂。蓬门人面窥。刘郎重到眼迷离。烟霞交路霏。玫瑰笑，雪霜姿。东风生是非。武陵渔父纵相思。知他心向谁。
阮郎归·赋鼎湖飞水岩，和彊师纵舟楞伽峡韵
作者：杨玉衔
朝代：清

珠玑颗颗出层坳。和烟和雾消。散花仙壁插云高。花光皆白豪。源滚滚，气飘飘。岩根涛怒号。尘寰谪坠为谁招。玉人吹洞箫。
阳春·戊寅元旦作，用家无咎体
作者：杨玉衔
朝代：清

黯山居，偏寻到，赖有好春知我。日历久删除，余寒凝、檐鹊何事尚庭贺。桃符椒颗。权换却、炉香经课。楼外怕见沧波恶。屏开又倩云锁。奈风雨、阴霾天为堕。撩梦乱、山人稳卧。绕篱花幡力薄。付回潮、卷地红涴。重关未算计左。聊料理、齑盘蔬锉。祗辛苦、几个渔樵辈，苍茫点破。
陌上花
作者：杨玉衔
朝代：清

鸳鸯谱牒，前生谁注，水萍同幻。月老欺人，枉说赤绳双绊。谈恩讲爱痴儿女，夫婿黄金心羡。算鹣鹣鲽鲽，到头缘尽，漆胶终断。旧时王谢宅燕。移垒去、本是司空见惯。试看黄台瓜实，累累珠串。馋夫一摘供消渴，抱蔓讴歌归缓。怕春深槛外，鹦笼无锁，雉媒偷眼。
陌上花·读彊村三集，和张翥韵
作者：杨玉衔
朝代：清

藤阴满地，东风刚报，马塍春晚。痛绝西州，何处昔年门馆。蜕蝉剩有辞秋语，一读一回肠断。鹧鸪声、病室维摩，泪随花散。署词人誓墓，臣心暗苦，冷似枯桐空半。雨晦泉寒，谁信暮烟能暖。剧怜海角红光现，不照夜台落雁。正微吟、草长江南，犹是燕慵莺懒。
隔浦莲近
作者：杨玉衔
朝代：清

天涯游子去久。帘底腰肢瘦。多少红楼道，青骢系、谁家柳。添得怀僝僽。归鸿远、枉把回文绣。抱愁候。郎归两字，门前忽报鹦鹉。饯春薇约，今日思量相守。陌路萧娘轻去就。依旧。坠欢重拾人后。
霓裳中序第一·咏雩招饮寰乐园。用白石谱制词写怀，余亦继声
作者：杨玉衔
朝代：清

离忧不客极。欲涤愁肠思怎得。吟损两肩耸力。更枯叶瘦黄，寒风萧索。閒偷一隙。忘去鸿、离塞为客。杯中月、山河寸影，总是可怜色。秋寂。烛光摇壁。袅絮思、霓裳暗织。狂评棋局往迹。我欲乘风，卿缓归陌。管弦虫韵息。漫错认、池临凝碧。南云望、中原如发，不觉弁哦侧。
霓裳中序第一·小第落成，和羌个翁韵
作者：杨玉衔
朝代：清

蛛巢爱网织。罥树悬风露珠滴。欲问经行踪迹。径峭云深，耐人寻觅。檐花夜湿。任狼藉、蝶怜蜂惜。谁念我、山深深处，鬼火照邻寂。累石。鳞排一一。仍可负、墙东暄日。山家终欠春色。铭室新题，秃残江笔。蜗庐真算得。青山对、空尊任泣。柴门倚、暮鸦归数，引我杖藜出。
霜叶飞·山居门前双乌桕树饱霜递零，叶叶作胭脂色，缤纷篱落间，依梦窗四声
作者：杨玉衔
朝代：清

理愁无绪。酡颜对、吴霜酣饱双树。半生枯稿惯悲秋，膏泽违春雨。算落叶、翔空万羽。江村图画疑晞古。讶澹泊人家，买到北燕支，盖尽石阑寒素。闻道径石停车，枫林坐晚，冷色薰透吟赋。炫天霞彩照东篱，更絮寒鸦语。久隔鲈莼脍缕。烹湘休遣残红去。望待偿、明朝愿，厚积阶茵，醉供眠处。
霜花腴·咏雁来红
作者：杨玉衔
朝代：清

霜花糁白，醉晚枫、凭谁共斗酡颜。秋雁峰回，春鹃魂返，千林染泪斑斓。半青半丹。骗雾中、老眼偷看。讶金风、嫁杏妻梅，天孙聘锦奠西园。袅袅枝头霞举，认含芦吮笔，艳写云笺。望断衡阳，书传塞北，红情几叶缠绵。月明在天。警霜心、何让韶年。奈南楼、破梦声声，误人花抱眠。
青玉案
作者：杨玉衔
朝代：清

天河倾向床头注。梦惊断、江南路。报到前溪新涨雨。黄莺留客，碧山拦户。且劝我、须臾住。初阳黯淡窥松圃。膏沐遍、宵来露。莫向渔人频问渡。千重云海，万重烟树。犹见波涛怒。
风入松·在梓舍决计入山，赋此
作者：杨玉衔
朝代：清

归辽老鹤怯长鸣。孤影零丁。缑山惆怅中秋月，逢人漫诉离情。争信天涯饮啄，余生分付蓬瀛。园林图稿费经营。尘梦今醒。寻巢倦羽幡然去，何堪再问归程。尚有閒枝小鸟，两三惜别啼声。
风入松·宿昌平农场望楼，用赵彦端体
作者：杨玉衔
朝代：清

槎枒胸次郁峰峦。块垒谁删。平芜换目皆空阔，莽苍横眺无边。隐隐斜坡扑地，双双华表撑天。糖多小令拟裁笺。列蔗成田。浓甘佳境今方酿，侧生旁挺盈阡。最羡斜阳芳草，让他老犊閒眠。
风入松·往来寮步道中
作者：杨玉衔
朝代：清

古循州、道此分程。车辙指东城。畴人堆垛烦推算，合薰莸、一气氲蒸。未领女儿香味，先仪将相雷名。回途天气欠分明。饤饾半阴晴。此行非赴山灵约，试商量、圃学农经。送客一轮月晕，愁予十里鸡声。
风入松·息矮岭冚松林，用梦窗体
作者：杨玉衔
朝代：清

疑听蛮海骇涛声。风静也长鸣。万龙夭矫拿云动，露爪鳞、薄暝初晴。头上绿天漏处，碎筛点点繁星。停鞭倚仗影零丁。衣袂峭寒生。尘缘愿为从游弃，奈留人、总是青青。移入画图犹欠，溪流并个茅亭。
风入松·赴普陀，舟过舟山，望旧居作
作者：杨玉衔
朝代：清

仙风著意引舟迟。辽鹤偶然归。巢痕指点云深处，又何堪、烟雾迷离。劳燕东西靡定，鸡虫得失谁知。征衫赢得客尘缁。难染鬓霜丝。海天空阔人间世，羡山梁、饮啄知时。江上苍烟不管，白鸥何事相疑。
高阳台·寄题扫叶楼
作者：杨玉衔
朝代：清

叶积庭深，楼空一渺，于今几度秋风。芳草斜阳，难寻拥彗高踪。芒鞋竹帚晨昏课，想俳佪、频绕芳丛。似閒愁、扫去还来，未许雍容。凄凉东海红桑老，算未秋摇落，已倒梧桐。诗恐惊人，丹青寄慨情浓。谢家春草池塘梦，园半亩、分付奚童。客径迟开，一任云封。
高阳台·小青墓，和彊师朝云墓韵
作者：杨玉衔
朝代：清

桃叶波荒，柳枝春去，愁云影里西湖。青冢谁铭，鸳鸯瓦在人徂。分明宝马香车路，奈烟寒、不绿平芜。订莺邻、苏小归环，相望城隅。昙花不入修罗劫，看朝云夕散，天窘髯苏。电泡须臾，参来一穿牟珠。担愁病骨经霜怯，守残镫、人似山孤。更无多、僵后蚕丝，紬罢凄如。
高阳台·陪邬碧泉刘一佛李作屏茶话，北郊吊绍武君臣冢
作者：杨玉衔
朝代：清

桥咽花流，碣凭藓篆，苍蝇吊客仍稀。去矣王孙，萋萋芳草霜欺。烽烟岭外惊人讯，马首尘、偏向江西。小朝廷、几日君臣，共穴狐狸。江山又觉今非。甚弹丸黄土，尚占天涯。风雨灵旗，几多猿鹤飞驰。杜鹃红到荒坟角，学粤讴、北客题碑。祝山灵、大壑藏舟，莫任宵移。
鬲溪梅令·题林岳威梅边读易图
作者：杨玉衔
朝代：清

天机三十六宫春。幻梨云。香浸一尊，波绿欲生鳞。微吟醒醉魂。玉梅骨干雪精神。个中人。恍惚翠禽，声里唤真真。天花黏著身。
鹧鸪天
作者：杨玉衔
朝代：清

筋力登楼讵未知。山高何况入云微。虬龙许有随缘坐，猿鹤宁无入梦思。层嶂合，一节支。人方逸老我饥驱。打包行脚前生定，拄杖归来梦亦蘧。
鹧鸪天
作者：杨玉衔
朝代：清

莫遣閒愁一旦消。凭伊伴度夜迢迢。是谁扣户风敲竹，莫是回帆岸撼潮。鸦树悄，鸭香蕉。那得珍珠慰寂寥。教箫往事浑如梦，惆怅扬州廿四桥。
鹧鸪天·清明日为生圹播树橦
作者：杨玉衔
朝代：清

又是清明第一天。落花时节绿阴村。农经种树须寒食，莫笑州官报万千。翻黑坏，点苍烟。未经移石与疏泉。东门树槚非吾望，拱木藏魂有赋传。
鹧鸪天·疝气发，入玛丽医院割治
作者：杨玉衔
朝代：清

制锦操刀未勒勋。伐毛洗髓又纷纭。火烧木佛求灵骨，肠断巫猿悟脆身。生死事，过来人。五年巡狩记环循。弹丸蕞尔江东窄，三割终须一掷沦。
鹧鸪天·病中清明，不能省墓，为之怅然
作者：杨玉衔
朝代：清

新种松孙未化龙。寻常马鬣去年封。年时客思清明后，今日魔缠病榻中。生事悫，祭仪封。终天犹恨海深同。鹧鸪声里牛羊垄，况欠钱灰飏絮风。
鹧鸪天·病疝入医院割治，愈后出院作
作者：杨玉衔
朝代：清

眼隔青山未四旬。缘何猿鸟便生嗔。饿鼯閧夜翻残檠，黏蠃题门篆古尘。垂大觉，再逡巡。天教留我作词人。一朝跳出修罗网，赢得狂佯又几春。
齐天乐
作者：杨玉衔
朝代：清

古今圆月终须缺，死离悔轻生别。数米秤盐，偎寒让暖，耿耿此情难灭。行装打叠。忆催起荒鸡，出门波阔。细语丁宁，依稀心事尚能说。蓬莱方士漫觅，十秋经间隔，铸憾成阙。爪去留痕，魂来除梦，怎梦近时都绝。年涯再阅。愿永忏情天，昆灰消劫。旧债才清，后缘休再结。
齐天乐·三洗潭。洗耳洗心洗梦也
作者：杨玉衔
朝代：清

问谁倒挽天河水，朝朝傍檐飞舞。乍咽笙簧，旋锵珠玉，忽有东来山雨。凉柯倚处。似飘袖风栏，湔裳烟渚。息影临流，尘襟抖擞尽无暑。涧阿有人漱石，奈啸歌寤寐，常绾尘绪。蒲辙临门，鹤书度陇，消得黄粱炊许。南柯院宇。恋瞬息繁华，知谁宾主。洗梦都清，邯郸醒后苦。
齐天乐·偕夏臞翁登市楼下瞰
作者：杨玉衔
朝代：清

黄沙白骨秦城路，谁驱五丁移此。断壁蓬支，空椽藓绣，王谢依稀邻里。斜阳半紫。犹凄恋当年，汉旌遗垒。歌舞繁华，漂花春去付流水。何堪重问往事。裹创犹肉薄，弮刃东指。捧土填川，挥戈返日，空使英雄垂涕。笙箫残市。有倦客凭阑，壶觞无味。逃酒逃禅，问谁知我意。
齐天乐·帆影
作者：杨玉衔
朝代：清

五湖烟水苍茫里，飞来楚云一片。澹处还浓，斜边陡正，几幅蒲葵余半。春波素练。值日落收蓬，墨痕描懒。讯息模糊，布帆无恙载来远。重水重山万里，尽侬情郎楫，形影相伴。南浦君归，东风潮涨，尽入怀人心眼。芦汀蓼岸。正次第经过，分阴都遍。雨黯渔村，寻踪惊梦幻。
齐天乐·陪臞禅游西溪，约和梦窗会江湖诸友泛湖韵
作者：杨玉衔
朝代：清

一溪依旧伤心碧，年年辄惊人换。树合青连，桥横白断，曲曲柔波流怨。山帘雨卷。问窟宅何人，蜃楼红见。代有词仙，素云沈后绪风扇。芦花飞雪十里，旧秋新粉本，留付图卷。名下低徊，尊前检点，都是营巢慵燕。涓流似剪。怕小影沧桑，海东三变。引去蓬舟，暮烟凝棹远。
乡思楼
作者：杨珊珊
朝代：清

旅寓金阊五十秋，亲年多半老依刘。嗟予未识乡关路，廿载空登乡思楼。
孤雁
作者：杨琅树
朝代：清

孤雁悲明月，凄声惊我帏。恰如逃亡民，哀哀无所归。开窗语孤雁，前途慎知机。莫因山谷冷，转从城市飞。健儿聚无事，挟弹有余威。
王明君
作者：杨琅树
朝代：清

明妃嫁单子，非关画图误。自是汉孱弱，无人阵黄雾。君王重黎民，岂惜一佳人。琵琶方出塞，已罢玉关军。虎臣飞将乃如此，万里长城在女子。汉宫寂寞是谁羞，毡帐风光非妾喜。薄命自羞还自歌，寄语君王慎干戈。后宫莫选颜色女，单于无厌当奈何。
赋得隋宫燕
作者：杨琅树
朝代：清

空梁故垒渐成尘，宛转犹寻旧日春。几度自来还自去，宫中不见卷帘人。
越王城
作者：杨琅树
朝代：清

寂寂越王城，日落荒云起。城中贮暮寒，人立秋声里。衰草封颓基，残烟连断垝。石门汉时出，珠江越国水。山水而有灵，亦忆越王否？
南乡子
作者：杨琇
朝代：清

无语泪凝眸。临别空斟酒满瓯。门外玉骢嘶渐紧，难留。一带青山夕照收。独自下帘钩。对月看花总是愁。去路关河应隔断，休休。梦不为云到小楼。
木兰花慢·春暮
作者：杨琇
朝代：清

怪莺声无赖，惊残睡、梦空痴。对向壁馀灯，印炉剩火，欲起还迟。多时。看疏帘外，东风紧、吹乱月丝丝。瘦玉愁窥鸾镜，慵妆羞说蛾眉。寻思。泪洒花枝。空揾损、旧胭脂。有小字红笺，深情绿绮，密约佳期。谁知。银河水断，望长桥、乌鹊影参差。不是休文多病，送春谁赋新词。
江城子·见《众香词》、《瑶华集》、《昭代词选》
作者：杨琇
朝代：清

绣帏睡起倚香篝。镜光浮。翠云流。向午恹恹，犹自怯梳头。廿四番风吹欲尽，花纵好，为谁留。背人独上最高楼。捲帘钩。黯凝眸。信道垂杨，难系是孤舟。渺渺关山烟水外，芳草路，织成愁。
江城梅花引
作者：杨琇
朝代：清

迢迢千里隔江滨。不销魂。也销魂。试话从前，事事属行云。竹影生寒花影碎，窗外月，太分明。照啼痕。啼痕。啼痕。落清樽。漏未分。酒来醺。惜也惜也，惜薄命、空与温存。长夜孤眠，懒把麝香熏。待得梦回衾渐冷，肠断也，听栖乌、叫远村。
清平乐 送别 见王《众香词》、《词雅》
作者：杨琇
朝代：清

泪痕如线。转自羞人见。万福郎前声一唤。那不柔肠寸断。征帆恰遇长风。霎时分手西东。恨不将身化石，填他江上青峰。
薄命女
作者：杨琇
朝代：清

深院寂。晓帐寒生眠不得。眼底行云隔。坐久绿鬟狼藉。小婢再三催逼。半尺荧荧妆镜碧。不知无气力。
虞美人·秋闺
作者：杨琇
朝代：清

几年春事都抛却。心绪真无着。新秋一叶坠梧桐，怕记落花寒食、是东风。望他征雁传音信。渐渐黄昏近。啼痕休怪月明知，强对隔帘鹦鹉、话相思。
谒金门·晚眺
作者：杨琇
朝代：清

看落日。楼外远山横碧。多少心情言不得。倚栏空叹息。带眼频移宝玦，一任落红无色。弹尽泪珠衣又湿。晚风吹更急。
长相思·寄外
作者：杨琇
朝代：清

见时羞。别时愁。百转千回不自由。教人争罢休。懒梳头。怕凝眸。明月光中上小楼。思君枫叶秋。
长相思·寄外
作者：杨琇
朝代：清
体裁：词

见时羞。别时愁。百转千回不自由。教奴争罢休。懒梳头。怕凝眸。明月光中上小楼。思君枫叶秋。
点绛唇
作者：杨琬
朝代：清

小雨初收，野波清浅明如镜。荻花千顷。细响穿幽径。半杵晨钟，欲被风吹冷。听来近。寺藏松顶，玉塔玲珑影。
高阳台·题顾羽素表姑《绿梅影楼填词图》
作者：杨琬
朝代：清

画阁连云，疏帘隔梦，人间无此高寒。石瘦苔荒，一轮冻月团圞。悄然万籁声俱寂，凭烟痕、绿上毫端。对横枝，依约微吟，画损阑干。深宵不用银缸照，爱横斜疏影，写向冰纨。仿佛瑶妃，半鬟香雾初乾。披图忍读琴清句，侍慈帏、画卷曾看。听烟梢，翠羽飞来，同话心酸。
偶作
作者：杨琼华
朝代：清

千金买骏马，百金买宝刀。瘴云浓似墨，昨梦到哀牢。杀气缠旄头，寒光剑铁浮。请缨如有路，愿雪戴天雠。
偶作·其一
作者：杨琼华
朝代：清

千金买骏马，百金买宝刀。瘴云浓似墨，昨梦到哀牢。
偶作·其二
作者：杨琼华
朝代：清

杀气缠旄头，寒光剑铁浮。请缨如有路，愿雪戴天雠。
八月八日闻舍弟长龄蒙恩释狱
作者：杨琼华
朝代：清

闻道金鸡下赦竿，廿年今始脱南冠。泪凝狴犴伤公冶，血洒弓衣愧木兰。绝域丹诚生马角，九重雷雨洗忠肝。遥知多病垂衰母，应为娇儿进一餐。
夫子奉使入都诗以志别
作者：杨琼华
朝代：清

白发高堂望，轻帆去莫迟。计来相别日，想到省亲时。同有乡园感，非关儿女私。庭闱知恋恋，不敢数归期。
秋云
作者：杨琼华
朝代：清

乱山飞不断，皎月失光明。不解为霖雨，无端掩太清。边关游子泪，亲舍旅人情。愿藉西风力，依然万里晴。
盘山绝顶用戚少保原韵
作者：杨瑛昶
朝代：清

松涛卷地朔风哀，绝塞关河一望开。落日远沈辽海去，春光遥度蓟门来。短衣匹马残年志，白发丹心老将才。故李将军今在否，万山高处有荒台。
重过赵北口
作者：杨瑛昶
朝代：清

赵北燕南淡夕晖，重来依旧傍渔矶。举头见日雄心在，翻手为云世态非。拙宦真成槐国梦，劳生难息汉阴机。消魂旧种堤边柳，和雨和烟已十围。
惜桃花
作者：杨瑞
朝代：清

城南斜日桃千树，细骑轻筇此中去。近桥一树红不同，立尽东风娇欲语。路回疑入武陵溪，寺近错认玄都非。明霞攒簇疑无路，胭脂小片沾人衣。风风雨雨势太恶，昨日花开今日落。花开花落花岂知，楚血湘魂共萧索。可怜豪华满眼新，明珠金雁成埃尘。晓露滴残金谷月，夜乌啼断玉楼春。玉楼金谷人几在，明岁花开颜不改。绿茵踏藉争肯来，华发凄凉不相待。当时游侣尽能诗，意气傲兀倾豪卮。一曲遥闻《折杨柳》，《黄》陌上谁家吹。月澹烟疏一搔首，浩歌且尽湘醽酒。
惜桃花
作者：杨瑞
朝代：清
体裁：古风

城南斜日桃千树，细骑轻筇此中去。近桥一树红不同，立尽东风娇欲语。路回疑入武陵溪，寺近错认玄都非。明霞攒簇疑无路，胭脂小片沾人衣。风风雨雨势太恶，昨日花开今日落。花开花落花岂知，楚血湘魂共萧索。可怜豪华满眼新，明珠金雁成埃尘。晓露滴残金谷月，夜乌啼断玉楼春。玉楼金谷人几在，明岁花开颜不改。绿茵踏藉争肯来，华发凄凉不相待。当时游侣尽能诗，意气傲兀倾豪卮。一曲遥闻《折杨柳》，《黄骢》陌上谁家吹。月澹烟疏一搔首，浩歌且尽湘醽酒。
晚过塘山口见河柳离披感赋
作者：杨瑞
朝代：清

无复江干小泊期，记曾相见憾迟迟。十分宛转隋宫梦，一段萧骚灞上诗。落日残鸦流水外，断云微雨暮帆时。不知谁解《黄曲》，十月河梁又别离。
晚过塘山口见河柳离披感赋
作者：杨瑞
朝代：清
体裁：七言律诗

无复江干小泊期，记曾相见憾迟迟。十分宛转隋宫梦，一段萧骚灞上诗。落日残鸦流水外，断云微雨暮帆时。不知谁解《黄骢曲》，十月河梁又别离。
由湘潭入衡山
作者：杨瑞
朝代：清

浮家非得已，幽事爱江乡。山郭明残黛，人家半夕阳。浪吹鱼子细，梦近蓼花凉。亦抱图经看，苍梧望渺茫。
挽郭嵩焘联
作者：杨瑞麟
朝代：清
体裁：联

是小子一生知己，上伸肺石，下顾盟车，略迹只原情，身命备承恩再造；迟阿母七日捐尘，内痛杖桐，外伤梁木，诣灵悲待后，心丧遗憾服三年。
夺锦标·杜鹃花
作者：杨瑾华
朝代：清

新绿成荫，啼鹃声里，恰好花繁似锦。折向吟窗赏玩。娇妒榴裙，艳过珊枕。念韶光易晚，恐春去、顿添新恨。属东君、护惜芳华，莫使雨风摧损。开遍枝头浓润，一片丹霞，又记鹤林仙境。烂漫千房挹露，宫烛凝光，晓阳留影。愿朱颜久驻，占年年、三春好景。更朝来、掩映晶帘，暗助玉台新咏。
百字令·草堂春社，旧燕重来
作者：杨瑾华
朝代：清

几番花信，又匆匆春社，廉纤微雨。岑寂草堂清梦醒，袅尽沉烟篆缕。斗草心慵，停针意倦，旧燕来庭户。雕梁栖稳，呢喃似话离绪。对此佳境良辰，开筵相赏，醉后联新句。九十韶光春正媚，姹紫嫣红无数。波暖银塘，草薰绮陌，又近清明序。萍踪才定，客尘今喜浣去。
台城路·蓬山秋夜
作者：杨璿华
朝代：清

小园一夜西风急，羁怀更添寂寞。败叶敲窗，清寒惊梦，顿起闲愁万斛。鸥盟摇落，况雁序无多，又分南北。自拥罗衾，静看冷月透帘幕。霜毫写就新句，但知音别后，谁和新曲。灯暗砧残，天空籁静，听尽千山落水。柔情难托，怅拾翠吟红，旧时行乐。回首前游，几人能再续。
清平乐
作者：杨璿华
朝代：清

昼长人倦，宝鸭沉烟暖。槛外闲云和梦捲。寂寞绿荫深院。愁多懒整花钿。酒醒犹是慵眠。莺燕已衔春去，空馀长日如年。
鸡峰山
作者：杨甲木
朝代：清

凌空矗立势干霄，截嶪数峰望外标。碧落无踪疑可近，青云有路应非遥。宝藏自昔平探取，财木于今任采樵。一切登时皆俯视，几回彳亍步崇椒。
挽曾纪泽联
作者：杨登甲
朝代：清
体裁：联

帝眷似范忠宣，若论折冲海外之功，规模特远；文采比苏兵部，而于推步天象诸学，钩考尤精。
叠韵柬待石园主人
作者：杨白元
朝代：清

闲来岁月似壶中，春到园林杂翠红。万树排檐朝过雨，一镫摇影夜吟风。眼前花柳添诗料，腕底云烟夺画工。会有徵车停户外，逃名老去注鱼虫。
寄姚千之潞村
作者：杨知新
朝代：清

南浦春深故人去，风光骀荡欲销魂。桃花柳絮随孤棹，流水青山入远村。旧日萧斋欣促坐，别余新咏关评论。西峰主照重回首，愁对离亭酒一尊。
赠徐鑅庆联
作者：杨知新
朝代：清
体裁：联

代称辇下无双土；我羡江南第一人。
踏雪
作者：杨知新
朝代：清

不辨雪中路，危峰云影低。犬惊茅舍北，鸦乱板桥西。访旧门犹掩，寻梅径已迷。横舟问前渡，涧水静流澌。
钱诏江观潮歌
作者：杨知新
朝代：清

癸卯八月月既望，凤山门外来观潮。始入蜿蜒仅一线，或断或续流漂摇。须臾乘风立十丈，浪花飞激吴山椒。势如雷霆发震怒，声如车骑腾喧嘈。皎如银山驾两座，疾如骤雨倾崇朝。红幡白马降荒忽，赑屃出没鱼龙骄。地轴顿翻白日动，云气半晦青天高。当日钱王意气豪，三千强弩曾亲操。潮头忽向富阳落，至今箭铁沈洪涛。我来正逢日卓午，汹涌直欲排云霄。壮观一洗胸次隘，掉险跨越秦函崤。忽忆南宋请降日，北兵骈集屯江皋。宫中福人默虔祷，至诚或可回斗杓。惊波疾卷一千里，百万性命轻鸿毛。如何三日竟不至，天意毋乃亡南朝。江山依旧尘劫换，慷慨吊古歌长谣。日斜潮罢各归去，满林落叶风萧萧。
抵京口
作者：杨磊
朝代：清

欲去难言去，来归未得归。暂停江上棹，一采故山薇。霜露高堂冷，松楸墓木非。临行叹游子，梦里想春晖。
春游口号
作者：杨磊
朝代：清

支硎山头云欲平，桃花李花相间明。放舟出郭本无意，带雨看山亦有情。千叠远山春未足，一堤新柳绿含烟。渔歌隐约沧浪里，转过桃花不见船。
春游口号·其一
作者：杨磊
朝代：清

支硎山头云欲平，桃花李花相间明。放舟出郭本无意，带雨看山亦有情。
春游口号·其二
作者：杨磊
朝代：清

千叠远山春未足，一堤新柳绿含烟。渔歌隐约沧浪里，转过桃花不见船。
书室联
作者：杨积煦
朝代：清
体裁：联

日食一升饭，勿饮酒；不读五千卷，莫入门。
对联
作者：杨积煦
朝代：清
体裁：联

梦里不知身是客；此间大有人图侬。
宛上送友
作者：杨端教
朝代：清
体裁：七言律诗

去岁云涛浮汴泗，今年萍水寄宣州。为怜五斗萧条日，可作三吴汗漫游。于我自惭骐骥枥，送君应典鹔鹴裘。水晶盐好难留客，淮海风高芦荻秋。
仙娥溪
作者：杨端本
朝代：清

川回大壑雨冥冥，十里嵯峨拱翠屏。溪水桃花流不尽，仙娥山外数峰青。
忆曹禹疏
作者：杨端本
朝代：清

余家渭水南，君家渭水北。盈盈渭川水，相望两岸侧。君令泰山西，余客泰山东。峨峨泰岱山，巉岩横其中。昔望渭水波，今望泰山巅。夜夜海边月，朝朝山外烟。
春暮
作者：杨端本
朝代：清

惜春春暮燕飞斜，日坐园林玩物华。井上旧垂金线柳，阶前新植玉兰花。逐贫不作扬雄赋，解渴时烹陆羽茶。何用买山逃世外，万竿修竹自烟霞。
湖暮
作者：杨端本
朝代：清

倚槛湖方暮，山山横翠飞。水浮双塔动，树拥乱云归。铙鼓喧回棹，笙歌沸落晖。钟声来远寺，隔岸响微微。
秋声
作者：杨端本
朝代：清

秋声来何处，竦听情思怯。四顾寂无闻，微风生梧叶。萧飒林木鸣，万籁音相接。淅沥数点雨，云潋山岚浥。作赋欧阳子，爽然秋意慊。
顾亭林卜居华山
作者：杨端本
朝代：清

谷有图南卧，卜邻古洞幽。莲开犹十丈，松老自千秋。扪虱应难识，翔鸿未可求。不须丹诏至，野性白云留。
挽张锡天联
作者：杨笙友
朝代：清
体裁：联

廿载盘桓，回首魂销联榻夜；一生狂狷，齐声论定盖棺余。
挽林香叔联
作者：杨笙友
朝代：清
体裁：联

一笑谢红尘，鹤背风高，大抵成佛成仙去；三春怀旧雨，屋梁月落，不知是鬼是人来。
论诗法
作者：杨素书
朝代：清

人生学渊源，各各有所自。沆瀣非一气，成功总难企。我幼本憃愚，况无明师启。义母爱拳拳，略举诗书旨。及长学讴今，里言抑何鄙。两汉与三唐，梦亦不到此。我后归会稽，主人风雅士。亲炙获师承，渐解参奥理。吟红主爱女，夕秀翩翩起。五载共切磋，我当畏友亲。昙华萎一朝，慧业竟中止。闺阁嗟睘睘，独吟殊无俚。幸荷主恩深，诱掖频予跂。例将爱女心，教我亦如是。且我受薰陶，较女尤倍蓰。小阁上镫初，寒衾梦回里。有意无意间，剖析微难纪。真乐两融融，函丈胡能拟。许我诗学成，为我任劂剞。我纵钝根钝，识此还遗彼。辱承训委宛，顽铁亦柔靡。才知传不传，即定学诗始。才媛不乏人，著作存有几。方其侍膝下，尘情澹于水。红闺趁清閒，倡和偕姊弟。迨至赋宜家，琑屑筹盐米。师范日渐疏，旧学日益弛。即使能自立，初终志永矢。夫子或拘挛，家门或颠否。何暇计千秋，飘风扫萚似。庋阁冷絮吟，湮没伤比比。谁似我主人，终身遂依倚。拙著曷足论，附骥腼颜耳。邈想同心人，情根总不死。人合固天定，天合亦人俟。缘生因即生，寸心坚由尔。我愿广陶镕，问字各欢喜。安得有情眷，团栾联砚几。
山居
作者：杨素蕴
朝代：清

高秋孤杖倚云间，坐看溪光卧看山。白雪风翻惊叠浪，青苔雨湿出层斑。群归倦鸟飞飞急，对浴轻鸥泛泛闲。欸乃数声天欲暮，渔舟轻带夕阳还。飞楼缥缈枕河湄，绕屋群峰列嶂随。雨脚每从晴外见，滩喧翻与静中宜。税完胥吏宁过舍，野放鸡豚偶到篱。不学武陵深避世，渔舟停棹莫相疑。
山居·其一
作者：杨素蕴
朝代：清

高秋孤杖倚云间，坐看溪光卧看山。白雪风翻惊叠浪，青苔雨湿出层斑。群归倦鸟飞飞急，对浴轻鸥泛泛闲。欸乃数声天欲暮，渔舟轻带夕阳还。
山居·其二
作者：杨素蕴
朝代：清

飞楼缥缈枕河湄，绕屋群峰列嶂随。雨脚每从晴外见，滩喧翻与静中宜。税完胥吏宁过舍，野放鸡豚偶到篱。不学武陵深避世，渔舟停棹莫相疑。
史梦兰继室田太夫人九十大寿
作者：杨紫羽
朝代：清
体裁：联

和丸画荻贤莱子；火枣焦梨寿郡君。
挽张百熙联
作者：杨红诰
朝代：清
体裁：联

帝语悼殊深，学界元勋，生亦千古、殁亦千古；公归悲不复，师门遗范，歌遍天涯、哭遍天涯。
代挽孙克仿联
作者：杨绂荣
朝代：清
体裁：联

长啸访孙登，忆当时昼锦堂前，百丈飞泉谈往事；灵光颓鲁殿，倘再过紫金山下，一杯浊酒拜先生。
挽孙克仿联
作者：杨绂荣
朝代：清
体裁：联

秦淮月，浙江潮，二室烟岚，兼庐山瀑布，仙洞夭桃，二千里历历游踪，到处能开生面目；长安花，邯郸酒，五陵车马，更萧寺蒲团，孤城烽火，八十载重重幻境，回头方悟大空明。
惠山寺听松石歌
作者：杨绍基
朝代：清

古华山寺高崔巍，旧有双松倚石埼。灵根入地一千丈，老干插天数十围。龙髯落落耐霜久，乔枝高处碍北斗。晴昼常为风雨吟，三更或作蛟龙吼。桃花坞下听松庵，亦有万木松与杉。岂如此松有灵异，盖影常荫瞿昙龛。松旁有大石，可以供偃仰。篆字模糊绿苔长，游人到此倚枯筇。坐听松风石床上，忽然动地声如雷。惊涛怒卷沧溟来，琳宫贝阙恍摇撼。山鸣谷应愁崩摧，此时股战胆寒裂。坐使耳聋神气夺，得毋共工战斗酣，头触不周天柱折。每逢匝月阴雨时，树下往往潜蛟螭。人言白日飞霹雳，阴火烧死虬龙枝。空心断节无遗迹，留得阶前听松石。至今石畔多松脂，往往掘得红琥珀。我来石上题新诗，沈吟却动千古悲。沧桑历劫有迁改，何况草木荣与萎。
登龙山歌
作者：杨绍基
朝代：清

龙山耸翠磨青铜，芙蓉九朵擎高穹。连峰横互数十里，三春胜地多游踪。我生性本烟霞癖，日日寻山与自适。不知石路险崎岖，有脚不著谢公屐。直登山春披榛芜，悬崖过险非丈夫。翠微一径入云去，半空人语声喧呼。石门两扇神惊讶，巨斧直劈开一罅。共传此中通蓬莱，服药神人多羽化。却寻邵宝点易台，蓬蒿没径晴烟开。荒基废址已难识，斑斑碧长寒莓苔。瀑珠喷迸散晴雪，银河倒泻苍垠裂。赤虹下饮深涧中，奔流乱喷猩猩血。遥山缥缈虚无间，丹青紫碧疑仙寰。丰隆击碎五色石，堕地横插成烟峦。凭高俯首望震泽，潮平宝镜浮空白。远帆隐隐破云来，疑是海上乘槎客。日沈飞鸟投林鸣，归途荦确暝色横。玉妃唤得冰轮起，照我清影行伶俜。此时乐极兴偏逸，却思买山筑幽室。留得山中一片云，待我他年娶嫁毕。芙蓉湖畔泛舟归，秋潾纹细秋风微。听断橹摇声叹乃，梦魂更绕白云飞。
芙蓉水涨歌
作者：杨绍基
朝代：清

碧空一夜银河决，泻下尘寰势澍泬。幽居三日常闭门，闻说蓉湖水波阔。我来观涨蓉湖边，新晴万象争芳妍。琉璃万顷忽迸碎，一棹击破湖中天。回头别望垂杨浦，锦缆牙樯不知数。坐中俱是观涛人，吴姬玉腕轻摇橹。风起波纹叠万重，河流震荡何汹汹。涛头怒卷声忽壮，雄驱凫屿惊潜龙。龙峰倒影势夭矫，还似游龙下云里。兰若楼高水面浮，颔下一颗明珠小。忆昔范蠡乘扁舟，五湖散发随中流。黄金万镒空铸像，飘然世外恣遨游。我今怀古意慷慨，欲仰高风不可再。惟余水面丹毛凫，浴戏浮沈逐荇菜。此时落日沈山阿，归来击楫扬微婆。茫然湖山渺无极，隔舟静听吴侬歌。吴刚斫桂银蟾窟，失手劈破团圞月。半轮却落湖水中，半轮依旧悬天阙。月光水色接天遥，舟师絮语知夜潮。试看堤外青山影，何似扬州廿四桥。
黄鹤楼同沈济川作
作者：杨绍奇
朝代：清
体裁：七言律诗

昔人已乘黄鹤去，此日空怀黄鹤仙。缥渺不随江月到，风流应逐楚云传。杯衔落日临城北，楼锁飞涛绕槛前。形胜巍然何处好？碧山红树总无边。
买陂塘·西冷送春
作者：杨继端
朝代：清

最难忘、六桥烟柳，清阴摇荡如许。东风吹得春来早，怎不系将春住。成寄旅。听记拍、红红唱彻黄金缕。深沉院宇。渐拾翠人稀，添香夜短，独自甚情绪。浑无据。惆怅莺啼燕语。韶光容易飞去。青山绿水还依旧，瞥眼顿成今古。伤别否。试问取、春归可是春来处。摧花落絮。又并作黄昏，疏疏淅淅，几阵打窗雨。
伤情怨·秋夜
作者：杨继端
朝代：清

夜静庭空月转。曲阑干倚遍。惹著幽思，满天来去雁。消息于今梦断。待寄书、云水程远。泪湿罗衣，西风寒扑面。
十六字令
作者：杨继端
朝代：清

春。懊恼深闺客里身。难排遣，落絮况愁人。
南柯子
作者：杨继端
朝代：清

淡荡和云上，光明擘雾间。蓦地透窗来。入帏惊梦醒，起徘徊。
开元乐
作者：杨继端
朝代：清

惆怅阶前梅树，今年几度春花。犹带别时泪影，郎行何日还家。
江神子·新柳
作者：杨继端
朝代：清

柔情不断恁年年。小池边。曲栏前。谁撚丝儿、搓得绿阴圆。逶迤六桥桥畔影，宜带雨，更拖烟。纤腰齐舞斗婵娟。糁香棉。别离天。无那春愁、三起更三眠。不是东风偏爱尔，真袅娜，受人怜。
河传
作者：杨继端
朝代：清

冬至，亚岁，粉脂添。九九图开凤奁。雪花五出轻可拈。叉尖。锦心吟絮盐。晴旭翻疑听雨急。悬檐滴。冰筋坚盈尺。月三更。寒色凝。蓦惊，玉钗风折声。
河传
作者：杨继端
朝代：清

团扇。团扇。影形相伴。□簟纱橱。浮瓜沉李晚风初。冰壶。迸明珠。丝丝茉莉簪璚朵。蝉翼亸。梦也香无那。起来残月下西楼。梳头。露华清镜流。
河传
作者：杨继端
朝代：清

岁腊。尊榼。兰闺酬答。百子桃符。宜春又贴，终夜笑酌屠苏。莲花听漏壶。不眠等得新妆换。银釭灿。炉火添新炭。愿人生百岁，厮守比今宵。莫轻抛。
河传
作者：杨继端
朝代：清

春仲。春仲。春阴如梦。剪剪轻寒。一双燕影下雕阑。香残。鹧鸪斑。棠梨早向东风嫁。新红挂。闲趁花朝暇。小楼听雨又清明。关情。饧箫处处声。
河传
作者：杨继端
朝代：清

林杪。春小。丹枫色老。黄梅信早。瓦沟霜影，寒意深闺不少。翠裘红衲袄。琐窗容易残阳坠。狗儿吠。夜永愁无寐。倚薰笼。鸳被重。香融。细然沈水烘。
河传
作者：杨继端
朝代：清

桂花笼雾。广寒高处。珠宫琳宇。夜如许。听取素娥歌舞。谁偷仙药谱。秋分恰喜人圆也。金尊把。拂袂天香惹。碾元霜。蟾影忙。吴刚。应知不老方。
河传
作者：杨继端
朝代：清

梦短。天远。昼长人倦。苇箔蚕劳。桐花凤懒，忺困忒煞无聊。乱红飘。茶香焙得山前后。花瓷斗。茗炊清于酒。轻雷过雨。池畔细数荷钱。入梅天。
河传
作者：杨继端
朝代：清

绣户。重午。彩丝缠玉，宝钗簪虎。拂熏风，石榴红，箫鼓。锦标看竞渡。一霎炎蒸荡波面。珍珠溅。浴竟新妆倦。理云翘。试生绡。偷描。远山痕暗销。
河传
作者：杨继端
朝代：清

送春何处。一池微雨。依依落絮。踏青还约凤侣。寄语。湔裙临洛浦。弹棋笑指金蝉赌。偏输与。偷掐花枝补。荡春愁。木兰舟。休休。春归不可留。
河传
作者：杨继端
朝代：清

重九。携手。绣窗兰友。玉斝香醪。小园亭榭也登高。相邀。诗缄方胜招。人人过尽长天雁。无书盼。不管西风晚。月笼纱。映秋花。休遮。灯屏菊影斜。
河传
作者：杨继端
朝代：清

雨过。林霁。嫩凉初到，新秋天气。穿针恰上曝衣楼。同倚。晚霞如织绮。七襄轧轧何时歇。经年别。人世休嫌拙。渡银河，灵鹊多。蹉跎。海枯情不磨。
河传·拟百末词，咏闺中十二月词
作者：杨继端
朝代：清

晓起，妆整。新样翠钿，又翻华胜。颂椒堂上，迎禧问寝。绣袿频敛衽。闹蛾半月灯期近。良宵永，云母开玉镜。绮疏梅萼香喷。试花风一信。
满江红·过林和靖先生墓，次香岩词韵
作者：杨继端
朝代：清

千载湖乡，天赐与、孤山一曲。忆当日、梅花深处，先生华屋。丹诏不来心似水，白云留住人如玉。怅而今、风雨墓门荒，春波绿。拟傲骨，渊明菊。标劲节，坡仙竹。问古今同调，清流谁属。枝上残香吹未尽，堤边疏影看难足。且携将、春酒酹诗魂，梨花熟。
瑶花·咏栀子花
作者：杨继端
朝代：清

涂香晕色，腻粉团酥，产瑶池仙境。梅风乍拂，看六出、差与雪花相近。晶盘贮水，常伴得、玉纤清润。笑绮窗、对此同心，也算合欢蠲忿。朝凉恰好梳头，称蝉翼轻分，斜压云鬓。菱花月满，钗朵重、不减旧时丰韵。多情蛱蝶，又栩栩、飞来相并。误几回、梦醒纱橱，寻遍小屏山枕。
画堂春·忆别
作者：杨继端
朝代：清

春山春水绕离思。垂杨新绿丝丝。索居情绪半成痴。懒谱新词。记得苏台分袂，尊前强自扶持。桃花落尽有谁知。暗蹙双眉。
画堂春·新燕和周碧霞韵
作者：杨继端
朝代：清

东风帘卷杏花开。忽惊燕子飞来。瑶光散向翠屏隅。宿近三台。颔紫襟红犹昨，营巢认主低徊。乌衣经过旧楼台，芝草新胎。
画堂春·晨起
作者：杨继端
朝代：清

啼莺哪管别愁浓。催人小立墙东。落花和雨搅飞红。扑上帘栊。况味强消尊底，形容怯向奁中。昨宵有梦话离衷。记得喁喁。
百字令·海棠
作者：杨继端
朝代：清

彩丝谁绾，似红儿待聘，锦帏春锁。粉本燕支争画到，无比轻盈婀娜。弱不经风，娇还带雨，春有痕难裹。玉纤摘去，绛雪飞上钗朵。早又时节中和，清明渐近，香减熏奁火。欲系好春无气力，迟日恹恹低亸。残梦初徊，宿酲犹倦，判得销魂我。高烧银烛，夜深休放花卧。
绮寮怨·寄怀仲嫂韵徵
作者：杨继端
朝代：清

雨细烟霏日暮，小楼空断魂。京华梦、迢递相关，旧时燕、难认重门。骊驹记曾催唱，泪满襟、蹙损双黛痕。怅无端、滞迹湖山，又频岁、六桥看送春。炉火馀香半温。连娟月色，琐窗只照离人。诗酒情真。知刻烛、韵常分。新词愁吟红豆，谁记拍、和回文。笺成寄云，问何日花下，同擘尊。
绮罗香·病起
作者：杨继端
朝代：清

对月愁眠，看花懒起，瘦损东风人面。药鼎茶铛，春与病魔相伴。过宿雨、犹带轻寒，喜朝旭、乍回新暖。且消凝、扫室焚香，开帘飞出画梁燕。琴书还自点检。闲煞鞠通脉望，芸笺湘管。寂寞韶华，弹指艳阳更换。歌宛转、红杏妆残，舞袅娜、绿杨烟软。恁无言、似讳多情，曲栏时倚遍。
荷叶杯
作者：杨继端
朝代：清

十月塞边寒雪。初别。泪痕新。满怀离思对谁说。肠绝。是何因。
蓦山溪·寒夜听雨
作者：杨继端
朝代：清

纸窗风裂。搅碎檐牙铁。更冻雨廉纤，和长夜、欺人情劣。心头耳畔，打迸著销魂，小梅边，修竹里，点点真愁绝。关山梦远，断送人轻别。待卜与晴时，只除是、五更微雪。鸳衾耐冷，准拟不成眠，篆香残，谯鼓涩，灯影看明灭。
蝶恋花·春阴
作者：杨继端
朝代：清

料峭春风还做冷。烟雨空濛，花睡何曾醒。几树绿杨深院影。湿云如幕愁天近。鸠妇呼晴晴未准。载酒苏堤，迟了寻花信。贝叶学书消昼永。小窗闲试泥金粉。
谒金门
作者：杨继端
朝代：清

关心事。流水落花春去。可惜一年春暮。教人愁怎诉。别后幽思几度。自恨此情谁误。锦字而今空嘱咐。鸿飞留不住。
醉太平·夜坐
作者：杨继端
朝代：清

拈花辟尘。题笺拂云。携琴月上兰薰。对春风酒樽。伤心病身。怀清养真。三高六逸侬欣。炷名香自焚。
金缕曲·忆母
作者：杨继端
朝代：清

两载萱闱隔。梦魂中、相依欢笑，宛然畴昔。痛煞椿庭长逝后，蜀岭吴山分翼。听杜宇、催归声急。身不为男终远别，看慈乌、反哺悲何及。知甚日，侍晨夕。浮生薄宦萍踪迹。念随行、天涯夫婿，也同为客。儿已半生愁病里，白鬓哪堪相忆。惟默祝、康彊逢吉。故里重经门巷改，幸眼前、爱护佳儿媳。思往事，泪频拭。
宿智印禅师道场
作者：杨继经
朝代：清

翠壁苍崖接泬寥，参差黛巘倚云霄。夜寒玄豹啼林密，春暖骊龙听法遥。金铎宝幢传佛偈，石梯残字见南朝。偶来欲脱荷衣去，惭愧无因挂一瓢。
忆玉台山春晓亭
作者：杨继经
朝代：清

玉台芝老狼烟矗，三十年前山尽秃。玉台花发春雨深，又向岩边结茅屋。屋前寂历春晓亭，春花烂漫春山青。清泉欲断不复断，春鸟未听时可听。三年此别意长往，石门苔磴隔尘壤。昨夜镫前梦落花，依稀似到山亭上。
忆蕲上旧居
作者：杨继经
朝代：清

五柳思归不得归，桃花开后鳜鱼肥。几时为掉轻舟去，自到湖边放鹤飞。
挽张百熙联
作者：杨绪昌
朝代：清
体裁：联

学务仗公，邮传仗公，吏治财政亦仗公，立宪启屯蒙，调鼎需材，何天不福中邦，竟速大星沉北冀；两宫赐奠，群僚亲奠，东人欧士皆致奠，谥文追纪阮，镕金肖像，闻风可淑百世，况留教泽在西江。
孝陵二首
作者：杨绳武
朝代：清

鼎湖龙去上升天，弓剑埋藏四百年。金碗玉龟无恙在，不须清泪滴铜仙。竖儒瞻拜旧山陵，落日平芜百感生。欲奏通天台下表，只怜才谢沈初明。
孝陵二首·其一
作者：杨绳武
朝代：清

鼎湖龙去上升天，弓剑埋藏四百年。金碗玉龟无恙在，不须清泪滴铜仙。
孝陵二首·其二
作者：杨绳武
朝代：清

竖儒瞻拜旧山陵，落日平芜百感生。欲奏通天台下表，只怜才谢沈初明。
渡铁桥
作者：杨绳武
朝代：清
体裁：五言律诗

屹立盘江浒，飞梁系半空。九皋来瑞鹤，一涧饮长虹。翻浪鲸鲵吼，奔云车马通。我非题柱客，踪迹感飘蓬。
春柳
作者：杨维元
朝代：清

金钱垂垂挂绿云，晴蒸瑞霭更氤氲。一般桃李争春色，独尔风流最出群。
出东门行与道柔
作者：杨维坤
朝代：清

朝出东郭门，暮出东郭门，碧阴一带榆柳村。迤逦数武便萧寺，中有故人安经笥。故人耽静辟客来，剥啄时时乘兴至。馆人怪我何匆匆，我非看竹与问松。三日不见病抑郁，雄谈万古开心胸。扣角歌者杂行贾，炊扊扅时困五羖。若非任好小白贤，那拭珠光出尘土。谁家儿子狐白裘，烹鲭擗麟同五侯。玉鞭银络倚微醉，飘飖意气横千秋。吁嗟天道不可测，道之丰者数偏啬。失意八九事寻常，为君屈指一不得。似我濩落尤相怜，置酒当歌聊自便。摴蒱狎猎并得志，牖下矻矻徒穷年。君不见树梢斜日陇头月，亭午不常圆又缺。天公何意判晦明，循环至理何烦说。
归田园居
作者：杨维坤
朝代：清

微雨洗高林，回飙开我襟。称心固为好，苟得非所钦。汲汲鲁中窔，遥遥沮溺心。山川千里外，怀古一何深。虚舟纵逸棹，寒竹被荒蹊。先巢故常在，违己讵非迷。中道逢嘉友，年饥感仁妻。不眠知夕永，束带候鸣鸡。
归田园居·其一
作者：杨维坤
朝代：清

微雨洗高林，回飙开我襟。称心固为好，苟得非所钦。汲汲鲁中窔，遥遥沮溺心。山川千里外，怀古一何深。
归田园居·其二
作者：杨维坤
朝代：清

虚舟纵逸棹，寒竹被荒蹊。先巢故常在，违己讵非迷。中道逢嘉友，年饥感仁妻。不眠知夕永，束带候鸣鸡。
村居晚眺
作者：杨维坤
朝代：清

开帘欣雨霁，烟火隔林微。一径牛羊入，孤村桑柘稀。长天连远水，积雾塞岩扉。仿佛闻人语，溪南种树归。
送道柔与其徒北上
作者：杨维坤
朝代：清

与君耕研春复春，掉臂结客游重闉。前年花发同就道，今年鹏徒难为邻。五战棘闱屡蹭蹬，两番京邸潜悲辛。饥鹰折翼向人叫，老马伏枥安能驯。惟君干镆焰如电，康庄赠策雷与陈。攫空蛟龙不可测，下笔风雨诚有神。苏黄妙手世谁似，伊洛的派师传真。儒者气象郁年少，谪仙标格疑前身。燕山紫桂逼天阙，努力秋风探月窟。市屠壮夫傥问君，道坤今卧南山云。
泛湖
作者：杨维宁
朝代：清

扁舟信宿五湖中，鼓枻长歌西复东。见底清流鱼惚恍，露根奇石草蒙茸。秋声木叶山山月，夜色芦花岸岸风。任我浪游浑不禁，谁言天地有樊笼。
次韵寄和桂德山明府偶然作
作者：杨维屏
朝代：清

年丰民气乐，讼简吏事间。曝北短檐下，时见屋上山。为乐当及时，遑念饱与温。韩诗二三策，往往造孔颜。开帙未敢窥，先自正衣冠。老胥抱牍至，废卷为不欢。何由乞彼苍，置我三古间。古书罗我床，古剑啸我壁。挂席问神山，欲到嗟无日。大厦欻欹身，群圬墁其隙，松寒众草死，凤叫百鸟寂。拔剑舞七盘，剑气冲天碧。时复跨马出，问俗周里廛。不知我父老，欣欣何所欢。儿童负藁秸，落日归柴关。来岁知饱无，今岁足飘箪。归来一长叹，当时不能餐。搴茭何无策，乃更取民阛。谁能夺彼食，以为能吏颜。哀哀此瘅人，瘅人在我前。
次韵寄和桂德山明府偶然作·其一
作者：杨维屏
朝代：清

年丰民气乐，讼简吏事间。曝北短檐下，时见屋上山。为乐当及时，遑念饱与温。韩诗二三策，往往造孔颜。开帙未敢窥，先自正衣冠。老胥抱牍至，废卷为不欢。何由乞彼苍，置我三古间。
次韵寄和桂德山明府偶然作·其三
作者：杨维屏
朝代：清

时复跨马出，问俗周里廛。不知我父老，欣欣何所欢。儿童负藁秸，落日归柴关。来岁知饱无，今岁足飘箪。归来一长叹，当时不能餐。搴茭何无策，乃更取民阛。谁能夺彼食，以为能吏颜。哀哀此瘅人，瘅人在我前。
次韵寄和桂德山明府偶然作·其二
作者：杨维屏
朝代：清

古书罗我床，古剑啸我壁。挂席问神山，欲到嗟无日。大厦欻欹身，群圬墁其隙，松寒众草死，凤叫百鸟寂。拔剑舞七盘，剑气冲天碧。
留别何佐卿
作者：杨维屏
朝代：清

故人酒后为长叹，自致青云尔许难。身似嵇康偏作吏，家非卜式亦输官。局输残劫知空覆，调急幺弦敢辍弹。十载我蔼郎知米贵，看君犹未厌长安。
鹦鹉洲祢衡墓
作者：杨维屏
朝代：清

乱世生难死亦难，无端刘表学曹瞒。相从地下孔文举，不解辽东管幼安。岂复狂名计身后，何须危碣表江干。悲风卷起涛千尺，恐有蛟龙索赋看。
深秋
作者：杨维栋
朝代：清

深秋白露垂，凉风砭余肌。布袍缝旋绽，游子待授衣。侧闻茅檐下，夜窗理残机。痴梦归乡郡，单身投柴扉。饥寒呼父母，涕洟如婴儿。悲声惊梦觉，依稀有乌啼。
赠菊人
作者：杨羲
朝代：清

旧是幽人宅，重寻钓雪滩。三高不可见，一水至今寒。大雅君能继，清贫我亦安。鸥盟重整顿，要拣两渔竿。
题镜缘子徵诗墨
作者：杨羲
朝代：清

隃麋一面写婵娟，金石三生证夙缘。镜里花枝波底月，红颜寿不及松烟。拈到螺丸易断肠，麋煤香带粉痕香。生生愿把双蛾画，守定珊瑚笔架旁。
题镜缘子徵诗墨·其一
作者：杨羲
朝代：清

隃麋一面写婵娟，金石三生证夙缘。镜里花枝波底月，红颜寿不及松烟。
题镜缘子徵诗墨·其二
作者：杨羲
朝代：清

拈到螺丸易断肠，麋煤香带粉痕香。生生愿把双蛾画，守定珊瑚笔架旁。
一叶庵联
作者：杨翰
朝代：清
体裁：联

一叶不随流水去；片云常共老僧闲。
思范堂落成与永郡诸君宴集周迁安学博即席赋诗依韵答之
作者：杨翰
朝代：清

对酒谈兵动四筵，解牛早已目无全。乾坤牢落悲时事，山水幽深忆昔贤。五夜风霜曾草檄，三春花月好飞笺。于今越石雄心退，鞭影甘输祖逖先。
画眉关
作者：杨翰
朝代：清

旧梦飘零不可思，浮萍飞絮再生期。西风万里吹游子，愁听空山叫画眉。
自题画扇
作者：杨翰
朝代：清

一椽草草结山阿，卧听飞泉洒薜萝。白石苍苔无客到，满林寒叶雨声多。
墨痴唱和集题词
作者：杨翰元
朝代：清

坐老蓬门久，飞来一卷诗。骚坛工泼墨，吏隐不嫌痴。别恨江淹赋，牢愁杜甫词。回环欣雒诵，珍重比瑰奇。磊落蓄奇气，狂吟剑佩摩。豪情抉云汉，壮志挽江河。不抚燕南筑，而为塞上歌。阳春原寡和，君子意如何。予亦悲歌者，开编见道心。珠玑真在握，笙磬羡同音。浩浩清兼浊，茫茫古与今。从知名下士，别自有胸襟。
墨痴唱和集题词·其一
作者：杨翰元
朝代：清

坐老蓬门久，飞来一卷诗。骚坛工泼墨，吏隐不嫌痴。别恨江淹赋，牢愁杜甫词。回环欣雒诵，珍重比瑰奇。
墨痴唱和集题词·其三
作者：杨翰元
朝代：清

予亦悲歌者，开编见道心。珠玑真在握，笙磬羡同音。浩浩清兼浊，茫茫古与今。从知名下士，别自有胸襟。
墨痴唱和集题词·其二
作者：杨翰元
朝代：清

磊落蓄奇气，狂吟剑佩摩。豪情抉云汉，壮志挽江河。不抚燕南筑，而为塞上歌。阳春原寡和，君子意如何。
挽郭嵩焘联
作者：杨耀庚
朝代：清
体裁：联

曾无半日废书，公去何之，定指琅嬛真福地；孰使十年不仕，时艰叠出，满腔忠爱寓遗疏。
贺张百熙60寿联
作者：杨肇培
朝代：清
体裁：联

上千秋鉴，献大宝箴，经济文章，百世心传家学远；授黄石书，结赤松侣，神仙富贵，四朝身受国恩长。
暮秋游岣岣崖
作者：杨自牧
朝代：清

万壑隐孤秀，峰头羽士家。悬流疑剩雨，落叶乱残霞。阁峻秋阴伏，山空暮景斜。何人自西岳，移种石莲花。晚坐空山寂，楼危怯独依。青林寒佛火，白月净岩扉。细把藤花酒，重添薜荔衣。三更扶杖去，高咏谢元晖。
暮秋游岣岣崖·其一
作者：杨自牧
朝代：清

万壑隐孤秀，峰头羽士家。悬流疑剩雨，落叶乱残霞。阁峻秋阴伏，山空暮景斜。何人自西岳，移种石莲花。
暮秋游岣岣崖·其二
作者：杨自牧
朝代：清

晚坐空山寂，楼危怯独依。青林寒佛火，白月净岩扉。细把藤花酒，重添薜荔衣。三更扶杖去，高咏谢元晖。
秋夜思家
作者：杨自牧
朝代：清

故园归计惜蹉跎，残暑初消白露过。清角孤城知夜寂，寒蛩四壁觉秋多。愁中短梦悲难就，客里流光奈促何。卧起张镫还独坐，空将《九辨》数吟哦。
途中重九
作者：杨自牧
朝代：清

马上过重阳，征途景易伤。野云千里白，秋草一川黄。作赋悲游子，登高望故乡。遥知三径菊，空自抱幽芳。
南丹道中雨止
作者：杨芳
朝代：清
体裁：古风

高陵瘴雾蒙蒙白，深壑奔澜蔓蔓青。老树黝林大蛇走，狂蕉横路怪虫停。傍午肩舆拾级险，日薄千峰光四现。人生莫叹行路难，夜来坦腹蕲州簟。
喇□南楼三绝句·其一
作者：杨芳
朝代：清
体裁：五言绝句

山楼窗以外，林尽即高峰。旦夕幸凭几，徐餐紫翠容。
喇□南楼三绝句·其三
作者：杨芳
朝代：清
体裁：五言绝句

砚上墨沈绿，卷端云影青。晚晴佳似许，细酌听林莺。
喇□南楼三绝句·其二
作者：杨芳
朝代：清
体裁：五言绝句

山云山风来，小窗未及掩。柳雨蕉雨翻，书湿数千点。
夏日钱直指招饮白龙洞晚过留仙岩
作者：杨芳
朝代：清
体裁：七言律诗

暂解尘纷出陇头，主人为卜洞天幽。云浮远水光初合，雨过空山暑乍收。涧底龙涎疑尚在，岩前仙迹信还留。停杯往复谈今古，不谓寰中有此丘。
对联
作者：杨芳
朝代：清
体裁：联

忌我何尝非赏识；欺人毕竟不英雄。
永州返棹经三浯步元次山窳尊原韵
作者：杨芳
朝代：清

大江水西来，回环绕幽亭。窳尊凹石穴，石以次山名。乱峰嵌江渚，一掬傲东瀛。秋雨溜不竭，中睹蛙黾生。有唐昔中叶，灾黎栗洪溟。漫叟吏舂陵，不忍独为醒。时时发醉语，嘲戏余深情。当年持符地，疮痍满荒城。至今颂遗爱，竹树炊烟青。亭小难容席，白云环檐楹。遵人留残滴，窳浅尚古形。我来挹高风，时思携瓯瓶。陶然共一酌，何必期渊明。
一剪梅
作者：杨芳灿
朝代：清

秋到黄昏最寂寥。凤胫频挑。鹊脑频烧。玉人孤坐按秦箫。曲点红幺。泪裛红绡。夜色阴阴上绮寮。空院蟏蛸。寒雨芭蕉。鱼书无便托江潮。千里人遥。一段魂销。
东风第一枝·人日
作者：杨芳灿
朝代：清

拂户风柔，隔屏寒浅，佳辰入春才七。绮筵初泛清樽，华幡漫题彩笔。团圞官舍，数乐事、最宜今日。只故园、远隔天涯，却忆梅花消息。恰金斗、生衣乍熨，更篆鼎、水沈旋爇。逗来楼角明霞，减却庭阴残雪。熏桃注柳，看取次、春光如缬。爱清宵、脉脉多情，帘外微黄新月。
临江仙
作者：杨芳灿
朝代：清

一自游骢花外去，经年久绝音尘。空箱叠损郁金裙。镜鸾羞独照，衾麝惜余熏。碧海青天人怅望，断肠最是黄昏。红笺小字写回文。泪丝山枕雨，梦影锁窗云。
临江仙
作者：杨芳灿
朝代：清

花琯无声虬水咽，比肩人倚红楼。拈将夜合入瓷瓯。玉纤斟翠醥，珍重解郎愁。叠叠凉云相掩映，素娥也似娇羞。曲闹干畔笑凝眸。满帘花影好，不肯上帘钩。
临江仙
作者：杨芳灿
朝代：清

草满瑶阶尘满镜，鹊炉残麝香焦。相思瘦损楚宫腰。花廊月庑，从此罢吹箫。倚遍危栏十二曲，平芜去路迢迢。夕阳流水小红桥。别时折柳，今有长新条。
临江仙
作者：杨芳灿
朝代：清

记否徵歌桃叶渡，当筵频醉罗裙。东风吹暖一楼春。花香欢气息，柳弱妾腰身。漂泊天涯人易老，佳游早谢前尘。药炉经卷伴黄昏。鬓沾秦塞雪，梦断楚山云。
临江仙
作者：杨芳灿
朝代：清

露井冰销寒意浅，抱琴人在閒庭。蕙炉香袅户初扃。捲帘邀夜月，灭烛数春星。憔悴司勋才思减，天涯廿载飘零。江南山色梦中青。梅魂无处觅，柳眼几时醒。
临江仙·人日
作者：杨芳灿
朝代：清

屈指春来才七日，行人去去何之。别离不惯苦相思。倩谁簪綵胜，为我把金卮。雁后归期全未稳，吟情也比花迟。江南消息早梅知。疏香官阁梦，冷蕊草堂诗。
临江仙·拟贺方回人日词
作者：杨芳灿
朝代：清

几阵东风融艳雪，红霞一抹初妍。者回春色倍嫣然。柔卿才却扇，定子正当筵。晓日低低飞瑞鹊，墙头树已含烟。合欢罗胜影翩翩。炉薰还解事，扶暖上钗钿。
伏羌纪事诗一百韵
作者：杨芳灿
朝代：清
体裁：五言排律

圣泽敷殊俗，天声震八弦。花门何丑类，草窃敢纵横。衅为寻仇启，妖由构煽成。鼠牙工发覆，蜗角怒相倾。方镇空持重，中权孰使令。养痈忧内溃，蹑尾失先鸣。濡滞师将老，骁腾敌果勍。谁当擒罔象，无计掣长鲸。祖厉朝呼渡，萧关夜斫营。定西仍聚落，渭北却翻城。蕞尔当阳邑，相违一日程。虢唇虞是齿，邾柝鲁闻声。中夜荒鸡噭，高岩石鼓铿。重围占月晕，大角动星精。县尉能全节，将军竟殉名。沙虫师有劫，风鹤信频惊。陆地机才发，萧墙祸早萌。朝三狙暮四，昼伏鼠宵行。无奈禾生莠，难教石化琼。搜牢宁有术，钩距遣谁侦。狼卜阴谋泄，犀然诡状呈。幺䯢方扰扰，数士独铮铮。义可捐妻子，情谁顾舅甥。矢心先告密，雪泣自输诚。嘉尔殊慷慨，系余不听莹。终然邀上赏，可以定舆评。众志坚堪恃，狂锋猝敢攫。卧罴吞貉子，嗾犬搏狸狌。狡窟凭熏灌，祆酋竞抗衡。交衢长铩满，狭巷短刀迎。螳臂穷犹奋，蜂眸死尚瞠。骈头填犴狱，连颈缚徽缨。内患方消弭，前村倏斗争。烽烟腾土堠，贼骑满山坪。跣足夫携妇，摩肩弟觅兄。仓皇弃髫龀，呜咽哭荧嫇。近郭人流血，环郛火彻明。姚墟余瓦砾，谢墅剩榛荆。噪或千唇沸，行如一足暂。飞扬氛甚恶，跳荡色何狞。呀䦪摧墙壁，喧豗折栋甍。阵云愁叆叇，边日惨光晶。满谷驱牛马，连车藉稻粳。争先夸矫捷，走险据峣峥。岩邑周防早，微官性命轻。侠肠原耿耿，独行信硁硁。黑子城三版，青萍水一泓。周苛惟誓死，傅燮敢求生。羯末才无敌，羊何气并英。射雕惊斛律，倚马笑袁宏。势只伸孤掌，危还藉众擎。带刀农佩犊，持戟士离黉。健妇俱行汲，羸童亦践更。奔驰劳仆隶，奋励逮髡黥。流电飞𩩉落，狂雷巨炮轰。登陴均受甲，给廪免呼庚。四日孤墉在，千夫一胆并。徒劳设梁丽，屡见碎冲輣。天意为谁怒，民心笑尔儜。如棋争劫胜，似博杀枭赢。侵晓凭楼堞，遥原见旆旌。烟尘飞候骑，笳吹到援兵。象主群阴遁，爻占大道亨。危巢徙枭鹆，旧穴聚狐麖。自昔恢王度，由来仗国桢。班资周保傅，勋阀汉公卿。玉节来枢部，铜符事远征。指麾皆颇牧，趋走尽韩彭。茇舍严刁斗，辕门急鼓钲。羽书千里应，积粟万囊盛。纩挟全军燠，醪投众士酲。两甄排称娖，列骑杂斑骍。贰负强遭梏，防风窘待烹。长围罗剑槊，险道断沟坑。群慝应箫勺，神奸首满盈。脐膏明似烛，项骨肥于菁。困兽攀笼槛，游魂恋釜铛。肘跗纷磔裂，骸骼乱枝撑。烈烈摧枯蘖，炎炎燎聚虻。累累俘妇女，婉婉曳孩婴。跧伏难藏迹，推求莫遁情。自知应斧锧，初不假笞搒。革面从文豹，迁乔慕谷莺。尔曹生有路，今代狱惟平。宽大群方悦，明良百度贞。直教空贯索，奚止扫欃枪。归马秦川迥，回军华岳晴。豹韬宣伟略，龙额锡殊荣。铭拟燕然勒，歌同汉乐赓。欢声溢廛市，和气叶韶韺。温语传丹扆，恩纶出玉京。蠲租怜瘠壤，给复慰疲氓。赍溥金兼粟，仁先独与茕。遗墟修板屋，残骴掩荒茔。痛定微躯在，肠回百感萦。失时几拾沈，惩热惯吹羹。弹指龙华劫，当场傀儡棚。青山招远梦，白水忆前盟。关陇皇威畅，边陲战气清。江乡三亩宅，何日好归耕。
伏羌纪事诗一百韵
作者：杨芳灿
朝代：清

圣泽敷殊俗，天声震八弦。花门何丑类，草窃敢纵横。衅为寻仇启，妖由构煽成。鼠牙工发覆，蜗角怒相倾。方镇空持重，中权孰使令。养痈忧内溃，蹑尾失先鸣。濡滞师将老，骁腾敌果勍。谁当擒罔象，无计掣长鲸。祖厉朝呼渡，萧关夜斫营。定西仍聚落，渭北却翻城。蕞尔当阳邑，相违一日程。虢唇虞是齿，邾柝鲁闻声。中夜荒鸡噭，高岩石鼓铿。重围占月晕，大角动星精。县尉能全节，将军竟殉名。沙虫师有劫，风鹤信频惊。陆地机才发，萧墙祸早萌。朝三狙暮四，昼伏鼠宵行。无奈禾生莠，难教石化琼。搜牢宁有术，钩距遣谁侦。狼卜阴谋泄，犀然诡状呈。幺䯢方扰扰，数士独铮铮。义可捐妻子，情谁顾舅甥。矢心先告密，雪泣自输诚。嘉尔殊慷慨，系余不听莹。终然邀上赏，可以定舆评。众志坚堪恃，狂锋猝敢攫。卧罴吞貉子，嗾犬搏狸狌。狡窟凭熏灌，祆酋竞抗衡，交衢长铩满，狭巷短刀迎。螳臂穷犹奋，蜂眸死尚瞠。骈头填犴狱，连颈缚徽缨。内患方消弭，前村倏斗争。烽烟腾土堠，贼骑满山坪。跣足夫携妇，摩肩弟觅兄。仓皇弃髫龀，呜咽哭荧嫇。近郭人流血，环郛火彻明。姚墟余瓦砾，谢墅剩榛荆。噪或千唇沸，行如一足暂。飞扬氛甚恶，跳荡色何狞。呀䦪摧墙壁，喧豗折栋甍。阵云愁叆叇，边日惨光晶。满谷驱牛马，连车藉稻粳。争先夸矫捷，走险据峣峥。岩邑周防早，微官性命轻。侠肠原耿耿，独行信硁硁。黑子城三版，青萍水一泓。周苛惟誓死，傅燮敢求生。羯末才无敌，羊何气并英。射雕惊斛律，倚马笑袁宏。势只伸孤掌，危还藉众擎。带刀农佩犊，持戟士离黉。健妇俱行汲，羸童亦践更。奔驰劳仆隶，奋励逮髡黥。流电飞？落，狂雷巨炮轰。登陴均受甲，给廪免呼庚。四日孤墉在，千夫一胆并。徒劳设梁丽，屡见碎冲輣。天意为谁怒，民心笑尔儜。如棋争劫胜，似博杀枭赢。侵晓凭楼堞，遥原见旆旌。烟尘飞候骑，笳吹到援兵。象主群阴遁，爻占大道亨。危巢徙枭鹆，旧穴聚狐麖。自昔恢王度，由来仗国桢。班资周保傅，勋阀汉公卿。玉节来枢部，铜符事远征。指麾皆颇牧，趋走尽韩彭。茇舍严刁斗，辕门急鼓钲。羽书千里应，积粟万囊盛。纩挟全军燠，醪投众士酲。两甄排称娖，列骑杂斑骍。贰负强遭梏，防风窘待烹。长围罗剑槊，险道断沟坑。群慝应箫勺，神奸首满盈。脐膏明似烛，项骨肥于菁。困兽攀笼槛，游魂恋釜铛。肘跗纷磔裂，骸骼乱枝撑。烈烈摧枯蘖，炎炎燎聚虻。累累俘妇女，婉婉曳孩婴。跧伏难藏迹，推求莫遁情。自知应斧锧，初不假笞搒。革面从文豹，迁乔慕谷莺。尔曹生有路，今代狱惟平。宽大群方悦，明良百度贞。直教空贯索，奚止扫欃枪。归马秦川迥，回军华岳晴。豹韬宣伟略，龙额锡殊荣。铭拟燕然勒，歌同汉乐赓。欢声溢廛市，和气叶韶韺。温语传丹扆，恩纶出玉京。蠲租怜瘠壤，给复慰疲氓。赍溥金兼粟，仁先独与茕。遗墟修板屋，残骴掩荒茔。痛定微躯在，肠回百感萦。失时几拾沈，惩热惯吹羹。弹指龙华劫，当场傀儡棚。青山招远梦，白水忆前盟。关陇皇威畅，边陲战气清。江乡三亩宅，何日好归耕。
倦寻芳·春阴
作者：杨芳灿
朝代：清

留烟渲翠，借雾迷香，春意无限。薄霭冥濛，吹上苔衣微泫。鹊脑慵添炉篆细，龙唇罢抚琴丝缓。傍雕阑，问小桃无语，似含娇怨。听屋角、午鸠频唤。惆怅芳时，晴景难见。窣地帘波，斜倚枕函人倦。好梦竟随兰信杳，幽情不逐花风展。望吴关，谩凝眸，绿芜天远。
八声甘州·题张子白边城插柳图
作者：杨芳灿
朝代：清

拍金笳、别谱柳枝歌，搀入角声多。渺荒寒一片，夕阳影里，摇兀明驼。记否藏乌亭榭，春水碧于罗。更层阴驻马，旧梦蹉跎。惆怅风姿如许，恁孤根无分，移傍灵和。认塞烟沙雨，此地我曾过。向离亭、送君西去，折长条、宛转奈愁何。人空老，汉南冂首，此树婆娑。
凤栖梧·与二弟别后宿平戎驿作
作者：杨芳灿
朝代：清

万里分携真草草。流水东西，呜咽伤怀抱。削雪千山山四绕。塞程迢递何时到。我亦风尘行未了。羸马黄昏，缺月来相照。独火荧荧村店小。夜寒禁断人声悄。
卜算子
作者：杨芳灿
朝代：清

棱棱画屧墙，窄窄湘裙衩。一寸秋波不耐娇，弹泪鞦韆下。锦字十三行，半摺笺新砑。鹦鹉无情也解愁，学说相思话。
双调望江南
作者：杨芳灿
朝代：清

秋如梦，一院雨帘纤。亚字阑干之字路，桐花庭甃枣花帘。侧侧晚寒添。相思意，竟日未曾忺。笔染青螺翻黛谱，墨研乌鲗写霜缣。因使寄江淹。
双调望江南
作者：杨芳灿
朝代：清

腰围减，芳思渐销磨。白纻单衫裁却月，红盐怨曲唱回波。閒处敛双蛾。人迹少，琼砌草成窠。鬓影恰同花影瘦，泪丝持比雨丝多。怊怅奈秋何。
台城路
作者：杨芳灿
朝代：清

一肩茶具随行屐。朅来锦城閒憩。巴峡寒流，峨眉飞瀑，可似江乡风味。邮筒频寄。问蒙顶春初，雪芽生未。折脚铛中，空明满贮冷云髓。轩窗长日无睡。爱披襟独坐，风日晴美。琴韵愔愔，墨香浥浥，添上半瓯寒翠。閒情如水。忆小杜当年，落花风里。何似真长，茗柯饶实理。
台城路
作者：杨芳灿
朝代：清

明霞逗出凉蟾影，空阶遍流银汞。词谱三中，笛吹四上，徬佛瑶天箫凤。轻飔又动。怕纨扇惊秋，旧愁催送。一镜芳池，藕花香入鹭鸶梦。湿萤时驻槐影，绕回廊寂寂，更与谁共。古砚麋丸，瓷瓯雀茗，尽算骚人清俸。几回吟讽。奈只是无眠，夜深烟重。清簟胡床，醉歌怀二仲。
台城路
作者：杨芳灿
朝代：清

柳丝不绾离人住，篷窗一枕残醉。衣上香痕，酒边愁绪，小梦暗随潮尾。红牙拍碎。忘不得樽前，销魂曲子。解说相思，晓寒曾汲井华水。轻桡堤畔初舣。望高楼天末，个人憔悴。林月微黄，溪风澹碧，夜色半江迢递。倚舷凝睇。又津鼓频催，峭帆千里。渺渺啼鸦，水天渔唱起。
台城路
作者：杨芳灿
朝代：清

生绡画出江南梦，而今果饶归兴。绿拗盈阶，红尖照水，徬佛图中风景。烟霏雪凝。看水色茶香，故山都胜。只是风前，鬓丝换却旧时影。相看共有茶癖，记轻风细雨，催唤烟艇。秘色窑边，长生瓢畔，细和昌黎石鼎。头网八饼。怕题起前尘，便劳追省。悟到无言，听流云出岭。
台城路
作者：杨芳灿
朝代：清

长吟平子归田赋，翩然遂吾初服。调水符閒，清人树老，无恙家山新绿。浪翁水乐。爱别有宫商，不关琴筑。贮月分云，不劳远去向甘谷。眼前尘事都遣，向林泉胜处，管领清福。冷缬冰花，香凝雪乳，抵得明珠十斛。燃将楚竹。看鱼眼匀圆，嫩汤初熟。破睡风来，万松凉谡谡。
台城路·为晴沙舅氏题春风啜茗小照
作者：杨芳灿
朝代：清

头衔最爱称茶部。高风更怀桑苧。柿簏抛时，桐瓢携处，飘出冷烟千缕。青骢才驻。约不夜侯来，共伊容与。此客殊佳，未须更顾索郎语。松涛时沸幽耳，又疑瑶甃畔，乱响春雨。细点红姜，轻研绿雪，小盏盈盈匀注。清幽如许。吹不上京华，一分尘土。漫解朝衫，腋风轻自举。
台城路·题叶小鸾疏香阁眉子砚拓本
作者：杨芳灿
朝代：清

珑玲片石销沈久，空留数行题字。镂雪词新，簪花格瘦，绿影浅分螺子。疏香阁里。想几度摩挲，定劳纤指。无限清愁，远山低锁一痕翠。瑶台环佩去远，只云丝帖帖，暗记蚕纸。蕉叶微凉，樱桃细雨，滴尽玉蟾清泪。莲台證偈，早绮障全空，罢修眉史。枫冷凋红，水天谈旧事。
喜汪大容甫过访长句赠之
作者：杨芳灿
朝代：清
体裁：古风

汪生俶傥出世姿，短衣孤剑将安之。江湖流浪苦复苦，人说才奇穷更奇。相逢每恨来何晚，埽室殷勤问酒盏。糁将何点白葵羹，捧出休源赤仓饭。狂来不顾世眼惊，相对拉杂谈生平。文人失职有同病，出吻各作寒号声。君言稚齿饥寒迫，弃掷诗书最堪惜。弱冠方传作赋才，壮年始夺谈经席。五经复兴鲁叔陵，累累著作充箱籯。心开窔穾深莫测，面若刻画森有棱。奔走风尘饥欲死，撑肠万卷徒为耳。肉食难分博士羊，草衣且牧公孙豕。羌余少小趋雕华，斧楶绣帨相矜誇。爱储奇字未满腹，惯拈强韵空聱牙。千秋绝业不同传，君入儒林我文苑。须识夔蚿总可怜，何当蛩蚷联为伴。坐谈不觉日影移，榜人催上河之麋。即今一见复奚益，翻令千里劳相思。留君不住我心苦，握手临岐涕如雨。他时相望越王台，何日同浇赵州土。布帆无恙临风飙，秋来应看钱唐潮。潮头倘有双赤鲤，盼君寄我英琼瑶。
喜汪容甫过访长句赠之
作者：杨芳灿
朝代：清

汪生俶傥出世姿，短衣孤剑将安之。江湖流浪苦复苦，人说才奇穷更奇。相逢每恨来何晚，扫室殷勤开酒盏。糁将何点白葵羹，捧出休源赤仓饭。狂来不顾世眼惊，相对拉杂谈生平。文人失职有同病，出吻各作寒号声。君言稚齿饥寒迫，弃掷诗书最堪惜。弱冠方传作赋才，壮年始夺谈经席。五经复兴鲁叔陵，累累著作充箱籯。心开窔深穾莫测，面若刻画森有棱。奔走风尘饥欲死，撑肠万卷徒为耳。肉食难分博士羊，草衣且牧公孙豕。羌余少小趋雕华，斧楶绣帨相矜夸。爱储奇字未满腹，惯拈强韵空聱牙。千秋绝业不同传，君入儒林我文苑。须识夔蚿总可怜，何当蛩蚷联为伴。坐谈不觉日影移，榜人催上河之麋。即今一见复奚益，翻令千里劳相思。留君不住我心苦，握手临歧涕如雨。他时相望越王台，何日同浇赵州土。布帆无恙凌风飙，秋来应看钱塘潮。潮头傥有双赤鲤，盼君寄我英琼瑶。
喜迁莺·泊舟枫桥□□有感
作者：杨芳灿
朝代：清

微云如雾。送晚来几点，菰蒲凉雨。林影皴红，潭痕渲翠，做弄秋光如许。怅行踪无定，系一叶、扁舟沙渚。谁相伴，有芦花深处，一行眠鹭。凝伫。天已暮。露柳霜莲，秋满枫桥路。弦响枨枨，蜡光隐隐，隔院谢娘眉妩。歌声留不住，又化作、水烟飞去。凄凉意，算者般情味，綵毫难赋。
喜迁莺·立秋日柬顾立方
作者：杨芳灿
朝代：清

琉璃窗牖。正纻衫初试，嫩凉盈袖。一抹银云，三分璧月，酒醒黄昏时候。尽开帘灭烛，揽不尽、清晖盈手。阑乾曲，只拈将抹丽，暗香偷嗅。回首。空感旧。沈李浮瓜，往事卿思否。菡萏池塘，蟏蛸庭院，赢得而今僝僽。相思无可寄，聊数遍、暝钟清漏。怊怅也，棱棱玉骨，共秋争瘦。
声声慢·题生香馆主人茶烟煮梦图
作者：杨芳灿
朝代：清

梨云欲堕，蕉雨才停，微烟低袅湘竹。梦境迷离，响听瓶笙相续。文窗绡帷半卷，漾溶溶、翠痕如縠。诗魂悄，定应吟遍，万山凉绿。更著一庭花气，约几缕炉薰，暖香浮屋。徬佛天风，吹度碧城阑曲。惺忪慧心易警，正鹦鹉、帘钩催觉。扶倦起，瀹灵芽、嫩汤初熟。
声声慢·题陶凫香客舫填词图
作者：杨芳灿
朝代：清

莼香浅渚，鹭影明波，一枝柔橹轻摇。待舣乌篷，漫空晚雨飘萧。遥山数峰愁黛，对离人、商略无憀。翻旧谱，正空江独梦，落月归潮。愧我长年漂泊，怅鲈乡钓里，小隐谁招。渺渺蘋洲，输君吟到魂销。何时共呼烟艇，趁水天、凉夜吹箫。声未了，伴小红、低唱过桥。
天香·程春庐驾部瑞鹊巢探春第一集分赋佛手柑
作者：杨芳灿
朝代：清
体裁：词

笃耨香浓，兜罗绵软，诸天金界招手。指月玲珑，逆风芬馥，爪甲了无尘垢。禅机参透。问弹处、华严现否。供向乌皮几净，伴人小窗清昼。莲台镇长合十，愿皈依、赤华青豆。鼻观闻薰，未必妙因无漏。应是拈花笑后。带一种、氤氲自灵鹫。小屈双尖，似持神咒。
女冠子
作者：杨芳灿
朝代：清

多生慧业。忆在蕊珠宫阙。玉台前。明镜圆规月，轻罗澹卷烟。机中挑锦字，花底语香弦。无限关心事，惜华年。
如梦令
作者：杨芳灿
朝代：清

何事芳魂栩栩。飞入翠红深处。香梦忽惊回，暖日半庭花雨。无语。无语。又被蘋风吹去。
定风波·道中见新月
作者：杨芳灿
朝代：清

侧侧轻寒夜漏分。纤纤月影碧笼云。逗出春光刚一线。初见。如尘似梦最销魂。看到团圞知有待。无奈。清辉偏照别离人。才把閒愁抛撇去。凝伫。镜中眉样又逢君。
寒食郊行率尔成咏
作者：杨芳灿
朝代：清

天涯冷节最无憀，信马垂鞭过野桥。前度园林花事减，旧时衫袖酒痕销。满陂新水跳鱼子，一径晴烟长药苗。指点遥村云树里，青旗风影若相招。岚光澹澹水粼粼，春到边城不似春。双鹭萧闲如傲客，孤花憔悴欲依人。久抛谢客寻山屐，空戴陶家漉酒巾。侬是江南游冶子，为君怊怅话前尘。
寒食郊行率尔成咏·其一
作者：杨芳灿
朝代：清

天涯冷节最无憀，信马垂鞭过野桥。前度园林花事减，旧时衫袖酒痕销。满陂新水跳鱼子，一径晴烟长药苗。指点遥村云树里，青旗风影若相招。
寒食郊行率尔成咏·其二
作者：杨芳灿
朝代：清

岚光澹澹水粼粼，春到边城不似春。双鹭萧闲如傲客，孤花憔悴欲依人。久抛谢客寻山屐，空戴陶家漉酒巾。侬是江南游冶子，为君怊怅话前尘。
少年游·怀储玉琴
作者：杨芳灿
朝代：清

美人何处碧云流。鱼信久沈浮。一行冷雁，几枝衰柳，并作十分秋。西风若解怀人意，吹梦到扬州。心曲愁浓，眼中天远，独倚夕阳楼。
庆宫春
作者：杨芳灿
朝代：清

渔浦云荒，野门霞暝，天半落帆风色。颓岸沙澜，空潭冰镜，吴绵真恐吹折。旅宿淹留，羡水鹤、踏波无迹。冷淡冬心，净名经卷，好依枯佛。夜静星斗高寒，船尾商声，玉龙吹雪。遥山瘦尽，烟魂欲化，飘出一丝丝碧。玄晖老去，但博得、吟怀清发。更长梦醒，霜气如潮，海蟾孤白。
应天长
作者：杨芳灿
朝代：清

半帘花影西风飐。冷逼凤镫孤焰闪。移妆槛。铺文簟。十二雕窗和月掩。离愁浓似酽。宫样双蛾长敛。檀枕梦醒回粉脸。泪珠三四点。
废寺
作者：杨芳灿
朝代：清
体裁：古风

松杉郁然深，遥指空王宅。入门无人声，栖鹘惊磔磔。卧钟苔篆青，颓墙土花赤。尘埋狻猊首，泥坭龙象脊。古鼎冷不然，残僧瘦如腊。宵寒鬼吹镫，径僻犬疑客。飞鸓互格斗，鸣■聚啾啧。销磨匪自今，繁华记犹昔。劫灰历千载，慧眼才一瞥。变灭殊无端，持以问禅伯。
废寺
作者：杨芳灿
朝代：清

松杉郁然深，遥指空王宅。入门无人声，栖鹘惊磔磔。卧钟苔篆青，颓墙土花赤。尘埋狻猊首，泥坭龙象脊。古鼎冷不然，残僧瘦如腊。宵寒鬼吹镫，径僻犬疑客。飞鸓互格斗，鸣𱿾聚啾啧。销磨匪自今，繁华记犹昔。劫灰历千载，慧眼才一瞥。变灭殊无端，持以问禅伯。
徵招·霜花
作者：杨芳灿
朝代：清

玉烟匝地残蟾起，高空夜云齐敛。青女斗婵娟，散瑶花如糁。著衣明冉冉。只吟鬓、怕教频点。更惜东篱，菊丛憔悴，旧香全减。拢马过溪桥，空濛里、回首一番消黯。冷蕊不依枝，逐西风轻飐。莫嫌姿太澹。好秋色、尽伊烘染。看霞外、几树丹枫，比茜桃还艳。
忆旧游·仓山月话图
作者：杨芳灿
朝代：清

又鸥边过酒，蛩外寻诗，人在池亭。树老食山路，约旧时月色，来话飘零。百年几回圆缺，愁鬓易星星。怪一片冰痕，照人前梦，别样分明。关情。旧游处、记雾阁围花，雪屋停镫。冷落琳华曲，怅醉翁仙去，飞佩瑶京。回廊尚留题句，小字署兰成。待过尽凉云，夜峰数朵烟外青。
忆旧游·又题酒边花外词
作者：杨芳灿
朝代：清

记回阑斗洒，小阁吞花，同款青尊。倚遍红红曲，认春衣零落，犹带香痕。回首六桥烟柳，浓绿已巢莺。消受年华，几番吟醉，惆怅前尘。家邻。湖畔路、忆筵上横箫，歌罢囊笙。水榭潇潇雨，只画帘香暗，怕近黄昏。重省三生旧事，幽句惯题裙。尽刻意伤春，小桃树底深闭门。
念奴娇
作者：杨芳灿
朝代：清

多情风雨，伴春来、忽又送春归矣。弹指声中春九十，丽日轻云有几。笑也含愁，醒还似梦，慵上高楼倚。床头醽醁，判他真个沈醉。萋萋芳草池亭，蝉前鴂后，到处愁人意。拟趁良朋樱笋约，锦字奚奴先寄。小钵研香，圆炉焙茗，寂寂帘垂地。无憀频问，杏梁双燕归未。
念奴娇
作者：杨芳灿
朝代：清

林光静锁，映楼前、渺渺川铺澄练。水宿凄迷疑中酒，小极吟情微倦。嫩约鳞遥，虚盟凤杳，风外乡心远。黛纤眉薄，晴峰千朵低见。应叹帘动栖鸾，纱空引蝶，客里年华晚。卧对残釭凝浅紫，层叠珠裙双卷。载雪清游，敲诗痴坐，船火明沙岸。海蟾飞下，冰痕照破霜苑。
念奴娇
作者：杨芳灿
朝代：清

溪风迎面，望长淮、坟起狂涛如屋。浊酒浇肠杯快倒，酣啸好平肌粟。剑事猿公，经翻鹿女，奇气偏惊俗。旅怀颓宕，雄才谁念萧育。独夜越鸟号寒，苍茫渴旦，电走华年速。蚤岁长杨誇赋手，健笔浓挥散卓。佳侠名虚，谈交金尽，无地堪投足。商音催响，高吟还对孤烛。
念奴娇
作者：杨芳灿
朝代：清

锦筵红烛，酒三行以后，拍张言志。但得索郎同旅语，眼底何知许事。如此良宵，为招座客，各试平生技。蔗竿为仗，下阶三中其臂。便拟火底调笙，柱间缚角，演出鱼龙戏。打鼓朅来骑屋栋，竟作掺挝而起。人笑颠狂，我誇跌宕，任达为佳耳。谁能端坐，读书作老博士。
念奴娇·答顾学和
作者：杨芳灿
朝代：清

嵚崎历落，笑谭间、弃笔投觚而起。少日词场吞彩凤，人识卢家千里。辛味都尝，丁年易过，气短谋生计。有谁知得，温生是大才士。须信狂受人憎，才非汝福，寒饿应如此。宿瘤无盐都已嫁，只有夷光未字。世尽言愁，仆原多恨，卿复何为尔。茫茫交集，伯舆当为情死。
思佳客
作者：杨芳灿
朝代：清

七宝灯前卸翠翘。更更更漏可怜宵。三分华月芙蓉馆，一水明星乌鹊桥。栽恨叶，种愁苗。绿窗拥髻倩魂销。他生愿化无情树，不宿青鸾宿伯劳。
拨闷柬二三知己和之
作者：杨芳灿
朝代：清

仙心禅悟两难分，万劫灵光一片云。别有闲愁归洗马，不须绮语忏司勋。琳函旧识丹台字，石篆新镌碧落文。销尽平生恩怨感，清斋夜礼玉晨君。
探春·银川旅舍元夜偶成
作者：杨芳灿
朝代：清

宝晕销痕，仙云散影，三五明蟾艳婉。暗酿春娇，全迷夜色，镫火六街零乱。无奈馀寒峭，尚未放、绣帘高捲。一般笑语盈盈，翠楼多少游伴。谁念旅愁孤馆。觉点碧裁红，旧情全懒。心字香销，双花烛灺，怕听边城歌管。凝想江南信，早开过、梅花一半。剩有閒情，彩笺新句题满。
摸鱼儿
作者：杨芳灿
朝代：清
体裁：词

据胡床、深林独坐，微茫天色催暮。碧云几叶流无影，窣地感秋成悟。秋有语，道还叩骚人，识我家何处。君应不误。想篱豆花边，凉蝉声里，依约认前路。
凄凉意，不数庾诗江赋。天然空外琴趣。伥伥我亦悲秋者，忍掐檀槽遗谱。拚睡去，枕半榻明蟾，梦与秋同住。玲珑窗户。正露沁莲池，夜深人静，花气冷如雨。
摸鱼儿
作者：杨芳灿
朝代：清

据蒲团、楞严读罢，旃檀缕缕烟细。阇黎公案谁能悟，略遣烦愁而已。拈短偈。蚤度取、一番小劫春声里。乌皮棐几。笑斑管攲斜，粉笺狼籍，诗句没头尾。文窗下，一种悲凉滋味。满襟无限清泪。落花稳傍苔衣卧，无奈软风惊起。憔悴矣。怪如此秾春、却有悲秋意。筠帘垂地。又清影窥人，夜阑人寂，松顶月如水。
摸鱼儿·九日兰山登高
作者：杨芳灿
朝代：清

傍层楼、晴云数点，霜空万里无际。年年此日题糕会，佳客樽前同醉。离别易。真个似、萍蓬聚散无根蒂。漫郎憔悴。也中酒怀人，星星满镜，旅鬓早斑矣。谁相念，十载边城孤寄。西风吹梦迢递。故山云壑应无恙，何日好寻归计。秋色里。依旧是、紫萸黄菊伤心丽。凭高引睇。又猛拍阑干，曼声长啸，塞雁忽惊起。
摸鱼儿·家伯初过兴平有吊贵妃墓词因和之
作者：杨芳灿
朝代：清

是耶非、人间天上，一抔埋恨荒土。蛾眉诀绝须臾事，此地六军曾驻。君看取。剩满地、苔钱泪洒胭脂雨。延秋古路。怅凝露香销，剪霜红葬，寂寞佛堂树。伤心处。零落霓裳小部。千秋绝调谁谱。一般解脱龙华劫，不及雪衣鹦鹉。真浪语。浑不信、玉真自返蓬山去。香盟已负。纵拔地生天，慧因重證，此恨也难补。
摸鱼儿·寄王淙云
作者：杨芳灿
朝代：清

闭重门、悄无人到，荒阶苔已成篆。蛮笺摺叠成方胜，倩寄旧时吟伴。肠已断。问春色、和愁毕竟谁深浅。危栏凭遍。爱空翠濛濛，斜晖澹澹，一缕断虹茜。芳洲路，细草高低似剪。柔波来去如淀。冶游情事浑如梦，花雨半楼人倦。春婉娩。拚让与、寻香小蝶栖香燕。如何消遣。听曲录廊西，丁冬铃语，也似诉清怨。
摸鱼儿·杨梅
作者：杨芳灿
朝代：清

记冰厨、吴盐如雪，满盘鹤顶初破。年年笋老樱残后，便盼洞庭烟柁。园叟过。看拎到、筠笼翠箬重重裹。匀圆百颗。笑娇小吴娘，玉纤拈处，先怕粉裙涴。閒销暑，露井水亭清坐。不须料理茶磨。夜深一口红霞嚼，凉沁华池香唾。谁饷我。况消渴、年来最忆吾家果。归田愿左。便买夏论园，山资未辨，作计甚时可。
摸鱼儿·枇杷
作者：杨芳灿
朝代：清

傍墙根、筛烟漏月，浓阴一簇如画。蜡珠密向枝头缀，压得翠梢低亚。梅雨洒。也染就、娇黄软绉宫罗帕。林莺娅奼。纵香梦惊回，金丸在手，争忍便抛打。誇珍品，只有江南亭榭。离离子熟长夏。相如错认秦中树，赋笔空劳摹写。纤露下。爱摘向雕盘、俊味甘于蔗。閒情又惹。记端正窥人，当风鄣袖，花底小门罅。
摸鱼儿·过邯郸
作者：杨芳灿
朝代：清

两茫茫、神仙富贵，邯郸古道行客。酒边却话才人恨，零落好春堪惜。薄命妾。休怅望、钿车梦断琼楼月。苕华一阕。记当日丛台，妖歌嫚舞，转眼也消歇。人何处，谩道上清沦谪。蕊珠依旧宫阙。年华最怕经风雨，多少粉魔香劫。寻解脱。除非问、青瓷枕里丹砂诀。情肠傥热。便金屋藏卿，云台著我，还是梦中说。
摸鱼儿·重九后一日同梧门芗泉过极乐寺访菊迟袁兰村不至
作者：杨芳灿
朝代：清

叩招提、四三吟伴，襟怀萧澹如许。黄花半已移根去，寂寞乱莎荒圃。霜叶舞。任红到销魂、不是吴江树。乡心漫苦。只目送寥天，閒云过尽，一碧洗残雨。西风里，野色苍凉无主。亭台高下烟雾。山僧留客餐香积，共趁瓢堂斋鼓。听俊语。道此度清游、惜少袁临汝。沿畦小步。又回首疏林，依依暝翠，雁背断霞暮。
摸鱼儿·青李
作者：杨芳灿
朝代：清

忆江南、堆盘碧实，拈来露气犹湿。青房别是瑶池种，不数千株玉叶。寒水浥。恰好共、浮瓜颜色争蒲鸽。甘回齿颊。似青子红盐，分来风味，入口却微涩。招凉处，偶傍閒阶小立。儿童树底争拾。一痕细认嫣红凝，西子春纤曾捻。归思切。正独坐幽斋、写到来禽帖。欢游未惬。羡当日南皮，名流佳宴，挈尔伴蛮榼。
摸鱼儿·韩景图有句云归来坐深林悟到秋生处心甚爱之作此以寄
作者：杨芳灿
朝代：清

据胡床、深林独坐，微茫天色催暮。碧云几叶流无影，窣地感秋成悟。秋有语。道还叩骚人、识我家何处。君应不误。想篱豆花边，凉蝉声里，依约认前路。凄凉意，不数庾诗江赋。天然空外琴趣。怅伥我亦悲秋者，忍掐檀槽遗谱。拚睡去。枕半榻明蟾、梦与秋同住。玲珑窗户。正露沁莲池，夜深人静，花气冷如雨。
摸鱼子
作者：杨芳灿
朝代：清

望乡园、柴桑松菊，风船小住淮浦。寒潭雪影明漪浸，净浣徵衣尘上。还起舞。忆几载平泉、满座誇豪举。京华俊侣。定酒煖茶甘，清欢浅醉，刻烛引诗虎。长乾好，好在石城东渚。苍波澹宕佳处。五陵游侠挥金尽，短发霜丝垂素。惊倦旅。听独夜西乌、杳杳南飞去。吟身感遇。證后约前缘，林扉深隐，真不羡怀祖。
昭君怨
作者：杨芳灿
朝代：清

一派雁声如语。一院寒声如雨。愁梦不成圆。夜如年。香阁鹦哥睡未。绣榻狸奴来未。閒事最相关。唤雏鬟。
暮雨曲
作者：杨芳灿
朝代：清

湿云如梦柳毵毵，花落莺啼酒半酣。独倚阑干听暮雨，吴娘水调满江南。
更漏子
作者：杨芳灿
朝代：清

卸鸾钗，熏翠被。深院夜寒如水。珧窗掩，画屏空。个人愁思浓。篆香重。银液冻。酝造一床愁梦。霜片坠，月华低。早鸦烟外啼。
木兰花慢
作者：杨芳灿
朝代：清

指雷塘旧路，烟影外、雨丝飘。记昔日佳游，囊琴载酒，岸曲停桡。迷离碧芜城郭，问锦帆、何处荡春潮。寒食玉钩斜畔，落花飞过红桥。魂销。兰信渡江遥。商女学吹箫。怕后夜香衾，二分月色，孤照无憀。相思雪晴东阁，折苔枝、閒惹翠禽嘲。便拟清欢更续，莫教华鬓先凋。
木兰花慢
作者：杨芳灿
朝代：清

爱清淮水阁，珠袖卷、玉帘丝。唤载月青舟，酒痕零碧，吹上生衣。几度腾腾浅醉，听红鹃、啼过落花时。梨梦悠扬蝶见，桃魂黯澹莺知。天涯。佳约断星期。艇子却归迟。好踏歌小海，湘灵凄怨，瘦损吴儿。萧萧夜潮寒色，怕惊乌、难恋定风枝。留客新弹短烛，香苔閒写情痴。
木兰花慢
作者：杨芳灿
朝代：清

雨馀秋净丽，林影外、蔚蓝天。奈一段乡愁，凭高送目，杳杳无边。风前晚霞红尽，渐遥山、黯澹欲成烟。草际初翘暝鹭，枝头尚咽凉蝉。萧然。素发已垂肩。漂泊问何缘。悔黄尘乌帽，频番噩梦，过了华年。迁延。漫筹归计，恼羁怀、不是为无田。但祝布帆安稳，西风好趁江船。
木兰花慢·竹帘
作者：杨芳灿
朝代：清

是湘云一片，谁剪落、影娟娟。看愁泪无痕，离魂欲化，院后廊前。玲珑冷波低荡，任花风、袅上水沈烟。晓露千丝碧窨，夕阳一桁红偏。明玕。戌削可人怜。最好已凉天。忆旧家风景，荭花小阁，箬叶轻船。而今水云无分，只红尘、遮断便疑仙。留伴桃笙八尺，日长枕手閒眠。
步月·玉簪
作者：杨芳灿
朝代：清

玉筋留痕，冰壶蘸影，冷光微映帘押。幽丛浅绿，比蕉心差狭。看露下、素萼开才，讶云外、瑶姬来霎。搔头小、吹堕碧栏，幻成香荚。麝熏围匼匝。正拜月妆成，叶底争掐。个人纤媚，傍兰云低插。爱一缕、香逗秋衾，正半夜、梦回凉榻。清韵足，沈水罢添睡鸭。
水调歌头·为冯墨香题自在舟吹笛图
作者：杨芳灿
朝代：清

烟水渺无际，自在泛轻舟。一声袅袅横竹，隔浦和渔讴。薄宦三茅山下，旧宅三高祠畔，风月足佳游。閒梦驿桥雨，按拍谱蘋洲。长干曲，桓家步，尽勾留。据床为作三弄，四座散清愁。随意含商咀徵，乘兴提鹇挈鹭，踪迹信沈浮。吹彻玉龙曲，浩荡海天秋。
水龙吟
作者：杨芳灿
朝代：清

凉波一片空明，飘来露脚如烟细。沙鸥扑漉，草蛩叨絮，搅人无寐。独凭危栏，紫蕉衫薄，夜凉如水。正嫦娥娇懒，妆成半面，徐徐被，云扶起。忽听歌声摇曳。想高楼、有人偷倚。香咽珠字，玲珑一串，红红难记。已是他乡，那堪消受，者般情味。看绿窗深处，双条绛蜡，也飘秋泪。
水龙吟·舟中对月有感
作者：杨芳灿
朝代：清

浪纹千顷玻瓈，兰舟棹入空明地。推篷遥望，露华吹湿，薄罗衣袂。蜡焰幢幢，簟痕隐隐，清辉如水。恰愁人无赖，眉间心上，无限事、都提起。莫是误来人世。倩姮娥、把愁遥寄。奈他碧落，深沈长是，玉楼深闭。五夜哀蛩，一天冷雁，逼人愁死。看方诸影里，丝丝点点，替弹清泪。
水龙吟·蓼花
作者：杨芳灿
朝代：清

小红开遍遥汀，明漪倒浸玲珑影。花工似惜，秋容催老，渚莲千柄。故著幽姿，丛丛点缀，水乡烟景。料閒鸥也爱，风标如许，拚立到、斜阳冷。宛转虹桥相映。正湖干、约丝风定。柔枝婀娜，低捎翠藻，弱牵青荇。击碎珊瑚，罥将璎珞，粉零香剩。怅江南路远，何时花外，更维兰艇。
水龙吟·钱谢庵吏部绿伽楠精舍销寒第二集分赋得腾禧殿咏刘夫人遗事
作者：杨芳灿
朝代：清

瑶池八骏归来后，车载得、真佳丽。明姿绝世，香柔粉秀，六宫谁比。生小倾城，肯输汉殿，延年女弟。是琼葩无种，移根天上，莫认野花偏媚。闻道碧霞幡底。尽双题、九重名字。昔年扈从，珠珰共辇，锦袍连骑。谏猎书稀，当熊人去，凄凉旧事。问遗簪何处，芦沟桥畔，一湾流水。
汉宫春·旅舍见迎春一树花甚烂漫因成此阕。
作者：杨芳灿
朝代：清

除却江梅，算春风消息，伊最先知。萧疏篱根石角，见两三枝。宫罗几叠，怯朝寒、纤瘦难支。依稀似、玉人栀貌，恹恹小病阑时。香国何人试巧，怪轻匀蜂额，细剪莺衣。风流未输弱柳，金缕低垂。初三淡月，逗微光、偷照幽姿。凭寄语、东君著意，莫教担误花期。
沁园春
作者：杨芳灿
朝代：清

对月高歌，细数生平，纷纷角张。叹少儒戎幕，徵裘凋敝，相如园令，赋笔摧藏。寄泪音书，惊心烽火，容易人归百战场。吾衰矣，渐容销秦镜，鬓点吴霜。风沙古塞伊凉。竟误认、他乡是故乡。怅五湖烟水，空思泛宅，廿年尘土，未许搴裳。忍负盟鸥，更骑官马，羞向关西道姓杨。谁招隐，说小山丛桂，吹满秋香。
沁园春
作者：杨芳灿
朝代：清

风度疏篁，露下高梧，清辉转扬。更凉莎绕砌，蛩声断续，明云度水，雁影微茫。绿酿浮杯，红纱照坐，起舞当筵低复昂。秋光好，且冷吟閒醉，此计差长。偶然阑入欢埸。有俗客、前来兴也妨。恰人如两晋，襟怀洒落，樽开三雅，裙屐回翔。笑语官奴，兼呼末婢，落笔争誇锦绣肠。流连久，爱清言郭象，狂态袁羊。
沁园春·中秋即席用迦陵韵同二弟作
作者：杨芳灿
朝代：清

今夕何年，皓月当头，停杯问之。记隐囊麈尾，曾陪庾亮，皋禽朔管，曾伴陈思。清宴西楼，冶游北里，多少骚人绝妙辞。今何处，只琼宫无恙，环佩袿徽。晴空雾敛烟霏。算此景、年来见亦稀。尽掀髯老我，音情顿挫，随肩爱弟，才调恢奇。兰席平铺，螺窗尽拓，觚爵齐腾逸兴飞。烧高烛，擘蛮笺十样，醉墨分题。
沁园春·朱意园水部斋中小集分赋得落花香
作者：杨芳灿
朝代：清

摇荡东风，满地零红，馀香尚留。伴茶烟微飏，吹过碧盌，水沈初烬，袅上银篝。喘细疑无，嘘轻易断，兰气氤氲澹不收。閒庭院，觉旧情一点，犹绕枝头。秾华弹指成秋。剩翠雾、清阴湿欲流。况春归玉塞，麝迷青冢，魂销金谷，珠堕红楼。蝶倦还寻，蜂憨苦恋，十里轻尘万斛愁。仙踪远，纵返生堪觅，何处麟洲。
沁园春·朱意园水部斋中小集分赋得落花香
作者：杨芳灿
朝代：清
体裁：词

摇荡东风，满地零红，馀香尚留。伴茶烟微飏，吹过碧碗，水沈初烬，袅上银篝。喘细疑无，嘘轻易断，兰气氤氲澹不收。閒庭院，觉旧情一点，犹绕枝头。秾华弹指成秋。剩翠雾、清阴湿欲流。况春归玉塞，麝迷青冢，魂销金谷，珠堕红楼。蝶倦还寻，蜂憨苦恋，十里轻尘万斛愁。仙踪远，纵返生堪觅，何处麟洲。
河传
作者：杨芳灿
朝代：清

记否。红袖。绮筵前。玉指纤纤拢弦。念奴娇破想夫怜。缠绵。销魂自去年。触起前尘惆怅梦。江南弄。蓦地风吹送。枣花香。月影凉。思乡。夜深人断肠。
河传·夏夜闻隔院歌声有感
作者：杨芳灿
朝代：清

宛转。凄怨。路迢迢。隔断红墙绮寮。香喉一串可怜娇。长宵。恼人翻六幺。我亦康陵传旧谱。筝琶鼓。红豆当场数。到而今。恨飘零。空庭。倚栏和泪听。
泖湖
作者：杨芳灿
朝代：清

远火两三星，空波接杳冥。云英浮水白，月魄荡烟青。客里吟怀阔，风前酒面醒。声声渔子曲，独夜不堪听。
洞仙歌
作者：杨芳灿
朝代：清

几番邂逅，信十分閒雅。不是矜持见时乍。看银泥裙褶、金屑檀槽，贪顾曲，不觉酒阑镫灺。也应怜宋玉，月夕霞朝，为尔腰围瘦堪把。秀色远山横、好倩丹青，写鬓影、春风图画。算标格、真应伴才人，坐翠竹丛边、玉梅花下。
洞仙歌
作者：杨芳灿
朝代：清

天然黠艳，是薰香佳侠。放诞卿还用卿法。正落梅妆罢、堕马梳成，同心带，双绾红绡尺八。鸳鸯生怕捉，隔著芙蓉，未许相亲便相狎。讔语故嘲伊、浅笑佯嗔，腮涡畔、红潮一霎。只病酒、心情可怜生，便小盏当花、忍教轻呷。
洞仙歌
作者：杨芳灿
朝代：清

莺咽奼唱，听红牙频点。银烛千枝吐兰焰。怪纤纤过酒、小小藏钩。看瘦影，何事翠蛾偷敛。绀园留慧种，栴树双林，肯共群葩斗华艳。回首夙生因、解怨飘零，道歌扇、舞衫都厌。料别后、秋心定凄凉，对月淡花疏、此儿堪念。
洞仙歌
作者：杨芳灿
朝代：清

阿环娇丽，正秾妆却扇。半亸丛鬟贴金钿。恍罗浮凤子、五色翩褼，双垂手，三叠霓裳拍遍。有缘连榻坐，对话江南，吴语关心最清软。一曲紫云回、赏杀娇喉，红氍上、明玑铺满。更别有、风流系人思，听冷雨幽窗、恁般凄怨。
洞仙歌·忆蓉湖
作者：杨芳灿
朝代：清

故乡云水，忆蓉湖佳绝。滑笏波光漾春色。何时归计准、小坐苔矶，衣尘浣，俯照明漪千尺。昨宵清梦好，柔橹咿哑，惊起轻鸥度环碧。略彴夕阳斜、穿过前湾，林影外、烟岚层叠。有三两、渔舟傍桃花，看网出银鳞、一罾红雪。
洞仙歌·有赠
作者：杨芳灿
朝代：清

趁时梳里，恰明姿玉润。花朵盈盈压危鬓。更横波犀利、巧步尖纤，谁得似，一种可人风韵。綵云行不得，笳啭音高，羯鼓匀圆四弦紧。衮遍小凉州、浅立筵前，又软语、流莺声近。长记得、相逢踏青时，看细马春衫、倍怜轻俊。
浣溪沙
作者：杨芳灿
朝代：清

一桁帘纹窣地垂。天涯芳讯费寻思。閒愁惟有翠眉知。烟袅绿痕归柳重，霞分红意到花迟。殢人最是早春时。
浣溪沙
作者：杨芳灿
朝代：清

一系斑骓甚处寻。画桥依旧柳阴阴。别来憔悴到于今。未许梨花通半梦，怎教栀子结同心。软风吹泪湿兰襟。
浣溪沙
作者：杨芳灿
朝代：清

初试生衣怯下床。小鬟拂镜促朝妆。露桃红影上银墙。曲院春寒螺黛敛，重帏风细麝烟长。夜来好梦费思量。
浣溪沙
作者：杨芳灿
朝代：清

宿雨初晴度泄云。流莺犹自惜馀春。楝华落尽闭閒门。小市酒旗风帖帖。横塘渔网水鳞鳞。垂杨影里浣衣人。
浣溪沙
作者：杨芳灿
朝代：清

短短红兰映碧纱。倚阑人瘦态夭斜。锁香庭院谢娘家。蛱蝶情多宜掌梦，鸳鸯恩重合司花。三生惆怅隔天涯。
浣溪沙
作者：杨芳灿
朝代：清

窣地珠帘小院空。蔷薇香露沁娇红。月痕如梦隔疏栊。钗影垂垂攲玉凤，烛煤的的坠金虫。自摹花样拂轻容。
浣溪纱
作者：杨芳灿
朝代：清

残月窥人画阁空。碧纱网户小帘栊。相思人在峭寒中。衾角泪淹愁有迹，枕函香冷梦无踪。一声寒雁五更风。
浪淘沙
作者：杨芳灿
朝代：清

衰柳石桥边。且放江船。夕阳明上鹭鸶肩。瑟瑟丛芦声似雨，万顷秋烟。风紧布帆偏。黯澹霜天。夹衣寒重要添绵。回首家山青渐远，乡思凄然。
浪淘沙·听雨
作者：杨芳灿
朝代：清

落叶带愁飘。敲响窗寮。相思人度可怜宵。几片凉云留不住，听雨萧萧。鹊尾嫩香销。镫也慵挑。罗衾如水梦无憀。自是侬家听不得，错怪芭蕉。
清平乐·泛舟
作者：杨芳灿
朝代：清

镜奁眉妩。湖水清如许。兰桨清风槐叶雨。好个秋光无主。兴阑欲泛归桡。隔溪渔子相招。一带藕华深处，夕阳人影红桥。
清平乐·秣陵秋旅
作者：杨芳灿
朝代：清

半林黄叶。几点寒鸦黑。一展酒旗风猎猎。人醉六朝明月。故宫玉树谁攀。土花血影斑斑。欸乃声中归去，愁云锁遍钟山。
湘月·为倪米楼题芦中秋瑟谱
作者：杨芳灿
朝代：清

云荒古汊，写愁漪、黯澹一奁秋镜。棹入芦花明似雪，人坐萧萧寒影。残叶敲镫，凉枝过笛，霜意添疏鬓。蘋洲按谱，玉丝风外凄紧。当日画阁徵歌，旗亭贳酒，冶习消除尽。小艇招鸥烟水曲，古调而今谁听。蒲绿裁帆，荷青制笠，结屋成渔隐。新知最好，浮家有约同订。
满庭芳
作者：杨芳灿
朝代：清

柳户云欹，兰窗篆袅，昼长瑶瑟慵弹。红丝小研，纤手试麋丸。缥缈琳华仙曲，翻新谱，写上冰纨。香肩并，歌唇衔雨，罗袖唾花寒。无端。千里别，空江孤棹，烟水迷漫。渐双飞入破，听到离鸾。后夜相思难寄，吴天远、落月如盘。人何处，梦魂长绕，十二碧阑干。
满庭芳·闰六月十九夜暑甚梦后作
作者：杨芳灿
朝代：清

青乳初零，索华微晕，天风别样高寒。弄梭人倦，垂手玉阑干。指点琼田万顷，三山远、紫府程宽。知何处，飞来饥凤，偷啄碧琅玕。银弯。桥未就，盈盈一水，香雾迷漫。听瑶笙幽咽，清响隔云端。坐到榆花影瘦，秋如水、孤对晶盘。铢衣薄，绡衫换著，千二百轻鸾。
满江红
作者：杨芳灿
朝代：清

墨宝骚茵，人争笑、腐儒涂抹。浑不信、穷愁累我，文章无色。枉费千杯玄麝髓，难求半点青蚨血。只赢来、磊块不能平，填胸臆。兰膏烬，心还热。蚕丝绝，肠应直。叹年来只与，蠹鱼分食。至竟缥缃成底用，少来楮棘何劳刻。不如他、估客竞锥刀，驱南北。
满江红
作者：杨芳灿
朝代：清

少日词场，挥彩笔、云蒸龙变。曾记得、梦中拜赐，玉坻金砚。书上欲摩乌集阙，赋成不数灵光殿。十年来、意气渐消磨，声名贱。千丈发，随年换。一掬泪，和愁咽。恨流光如此，最难消遣。蘸墨细临鹰嘴帖，挑灯快读虬髯传。向人前、击碎古桐琴，花成片。
满江红
作者：杨芳灿
朝代：清

霜幕风帘，青杨树、几番摇落。翘首望、青天碎碎，珠星作作。一院明蟾清影瘦，五更白雁寒声恶。耐凄凉、自倒酒樽看，馀醅脚。剑欲活，青萍跃。镫欲死，红蕤落。问人生那得，穷年寂寞。市上好从驺卒饮，朝来更逐毛公博。好男儿、俊健似生猱，宁甘缚。
满江红·寒夜感怀和谔斋舅氏韵
作者：杨芳灿
朝代：清

一梦黄尘，人世事、随他翻覆。君不见、香桃自笑，风桐自哭。尽有热肠堪任侠，惜无媚骨能谐俗。看容颜、强半为愁销，秋眉绿。玄蝶化，缃千轴。白凤吐，才千斛。算墨池滋味，此生尝足。诗好只应供鬼唱，文成誓不教人读。锦囊空、只剩一编书，东华录。
烛影摇红
作者：杨芳灿
朝代：清

且食蛤蜊，那知奴价高于婢。裸衣亭上大声呼，何与痴人事。年少疏狂意气。叹此日、消磨尽矣。风沙裘剑，莽莽天涯，竟无知己。仰屋著书，千秋万岁谁传此。不如鱼鸟见流连，肆意酣歌耳。客舍西风又起。忆故国、莼鲈正美。几时归去，一棹飘然，五湖烟水。
烛影摇红
作者：杨芳灿
朝代：清

孤棹邅回，湿云如梦吴天瞑。一弯新月到芦花，晴雪寒无影。离思悤悤未定。更那堪、漏长人静。倚舷凝眺，山澹无姿，水明生晕。怊怅冬郎，已凉天气江南恨。冷蛩哀雁搅馀思，泪点青衫凝。拌向旗亭酩酊。奈愁思、易催人醒。为秋销瘦，诗号秋怀，赋题秋兴。
玉京秋·晓月
作者：杨芳灿
朝代：清

天宇碧。冰蜍又飞上，半规孤白。翠波不动，雯华疑裂。挂壁昏镫无焰，渐秋窗、凉影如雪。催行客。夜乌惊起，绕枝凄咽。冷浸星痕欲滴。点征衣、方诸泪湿。如许清辉，无因向、红楼人说。马背寻残梦，彷佛身到，琳华宫阙。太相逼。一片烟霜晓色。
玉漏迟·忆鸥小艇玩月
作者：杨芳灿
朝代：清

晚霞初散绮，正素月流空，光逗帘额。试拓疏窗，浅印一方珂雪。凉意萧萧竹树，人静后、满庭秋色。河影直。远山不动，夜云堆碧。携手共觅清欢，好料理吟笺，莫负兰夕。记否频年，对景漫劳相忆。小閤玲珑如艇，浑疑泛、鸥波千尺。更漏急。生衣露华吹湿。
玉漏迟·正月十三夜
作者：杨芳灿
朝代：清

中庭閒徙倚。试灯时节，试香天气。雪意垂垂，酿得春寒似水。叠鼓严城暗数，看密炬、频销残穗。风又起。迷离月晕，小窗深闭。几处佳宴传柑，唤银甲弹筝，绣巾香腻。纵觅欢场，无奈心情不是。颠倒江南归梦，只绕遍、玉梅花底。空引睇。迢迢夜云千里。
瑶台第一层·芙蓉山馆销寒第三集分题吴彩鸾写韵图
作者：杨芳灿
朝代：清

写出蕊珠，仙子展、银光点素毫。娇鬟低亚，八千韵字，纤指能钞。灵书留秘籍，想簪花、绝世丰标。痴憨甚，从旁袖手，却笑文箫。萧条。佣书生计，便神仙、也觉无憀。笔床尘冷，砚池波涸，情障难销。上清沦谪久，倩青禽、传语蓝桥。盼三霄。怅眠蚕字灭，跨虎人遥。
甘州·为小谢题西溪禅隐图
作者：杨芳灿
朝代：清

怨罡风、吹折到青莲，镫火礼金仙。算埋愁无地，凄凉身世，佛也应怜。空说曼陀法界，归去再生天。只几番情劫，断送华年。稽首香台发愿，便飘然瓶拂，到处随缘。向团蒲稳坐，清呗磬声圆。莫重题、三生旧恨，怕参来、都是断肠禅。谁相访、西溪云水，添个渔船。
生查子
作者：杨芳灿
朝代：清

微红颊晕生，浅绿眉痕逗。侍女约帘钩，绣阁妆成后。细步下香阶，慢卷宫罗袖。折得小桃花，背立东风瘦。
生查子
作者：杨芳灿
朝代：清

游蜂触树僵，啅雀争枝坠。暗里觉春回，尚有馀寒在。小步粉墙阴，剔雪寻梅蕊。零落惜花魂，满眼伤春泪。
疏影·为顾伴檠题梅边吹笛图用白石词韵
作者：杨芳灿
朝代：清

明漪浸玉。恰小舟如鹭，波上栖宿。寂寞冬心，黯澹春魂，并付一枝横竹。泠泠清磬声相应，恍人在、香南雪北。好招他、入寺湖光，来伴吟怀幽独。坐到月高花瘦，天风吹晕小，空影微绿。夜气高寒，孤棹初迥，灯火前湾渔屋。延缘不尽湖山兴，绝胜似、当年剡曲。写清游、涴笔冰壶，留取疏香尺幅。
百字令
作者：杨芳灿
朝代：清

浓阴罨曙，被东风、散作满园浮媚。六曲回廊人不到，一片苔痕香腻。莺粉销黄，蝶魂凄碧，都为春憔悴。西山眉妩，镜中犹斗穹翠。难得两度花朝，韶华百二，弹指今馀几。艳影飘零残梦断，小雨也抛红泪。钿笛偷吹，冰绡暗写，惆怅年时事。鹊炉烟瘦，峭寒帘外如水。
百字令
作者：杨芳灿
朝代：清

药炉烟里，怪春来、小病厌厌如许。玉琢相思金铸泪，只有此情难诉。麝炷香销，铅波镜掩，谁与修眉谱。沈思往事，总如春梦无据。须信交颈鸳鸯，双头菡萏，惯入閒词赋。留得情肠经劫在，花鸟也堪千古。光碧堂前，蕊珠宫畔，待觅游仙侣。三生慧业，未妨多作情浯。
百字令·七夕招浣霞芙初孟士竹素春木青士小集寓斋分韵得睡字
作者：杨芳灿
朝代：清

湿云敛影，正愁霖乍歇，嫩晴天气。淡淡银河横远碧，数点落霞明绮。叶响催凉，烟痕送暝，夜色清如水。邀朋共赏，拈毫无限秋意。莫话天上灵期，人间幽恨，乞巧儿时事。投老情怀偏懒散，赢得小欢深醉。颠倒桃笙，纵横茗椀，坚坐浑忘睡。罗心烛灺，冷萤飞上衣袂。
百字令·七夕招浣霞芙初孟士竹素春木青士小集寓斋分韵得睡字
作者：杨芳灿
朝代：清
体裁：词

湿云敛影，正愁霖乍歇，嫩晴天气。淡淡银河横远碧，数点落霞明绮。叶响催凉，烟痕送暝，夜色清如水。邀朋共赏，拈毫无限秋意。莫话天上灵期，人间幽恨，乞巧儿时事。投老情怀偏懒散，赢得小欢深醉。颠倒桃笙，纵横茗碗，坚坐浑忘睡。罗心烛灺，冷萤飞上衣袂。
百字令·九日偕法梧门学士贾素斋上舍游极乐寺
作者：杨芳灿
朝代：清

携朋出郭，正疏风迎面，满襟秋绪。衰草黏天迷望眼，一碧更无今古。老柳长堤，残荷浅沼，曲径通村墅。林梢翠湿，犹飞昨夜凉雨。最爱梵宇玲珑，僧楼缥缈，绝好登高处。只恨黄花消息晚，寂寞斜阳荒圃。香绕藤轮，茶翻石鼎，静里通禅悟。钟鱼催暝，迟回未忍归去。
百字令·初七夜月
作者：杨芳灿
朝代：清

灵辰过了，爱微黄新月，隔帘初上。星影阑干云数点，引得吟情摇飏。街柝才传，庵钟乍歇，空外筝弦响。小欢微醉，算来不负清赏。恰好倦枕琵琶，北窗企脚，天际真人想。从此清辉看渐满，留客细倾佳酿。镫蕊销红，茶烟袅碧，墨泛空明浪。夕阳西下，笑他邻女犹唱。
百字令·初九夜月适姚春木吴兼山过寓同周倬云夜话三叠前韵
作者：杨芳灿
朝代：清

晚云齐敛，又月华满地，新弦刚上。佳客翩然欣入座，风引画帘低飏。茗瀹皋卢，火添商陆，静听瓶笙响。门无剥啄，閒中颇惬幽赏。莫话蜀道风尘，吴江烟水，人海飘零想。差喜清光千里共，排闷且沽春酿。境自空明，人俱疏俊，我亦甘流浪。一声铜钵，敲残更促清唱。
百字令·初八夜月记去年与荔裳在高平话别时用前韵
作者：杨芳灿
朝代：清

去年今夕，正半轮皓魄，空桐山上。偏照离人催部曲，一派旌旗摇飏。间道传烽，急邮飞羽，笳鼓连天响。良辰三五，可怜孤负欢赏。转眼又是经年，燕山蜀栈，各有天涯想。料得高堂应念我，对月懒倾家酿。晕未全销，圆如有待，梦怯巴江浪。谢家诗句，吟成谁和高唱。
百字令·初十夜月饮周约斋仪部寓时约斋将乞假南归四叠前韵
作者：杨芳灿
朝代：清

閒园小阁，喜衔杯话旧，明蟾初上。两树寒梅齐破蕊，坐觉暗香微飏。妙句调弦，清谈戛玉，何必筝琶响。廿年隔面，今宵好纵清赏。羡子得遂初衣，东华梦里，浩荡湖山想。京口鲚鱼春正美，烂醉洞庭新酿。迟我三秋，买他一棹，共鼓烟江浪。归田赋好，让君且作先唱。
百字令·十一日夜月纪香谷吏部招饮与凉州沈太守话旧作此柬二君五叠前韵
作者：杨芳灿
朝代：清

樽开三雅，正清郎休沐，襟情豪上。一院月痕寒似水，隔幔霜华飘飏。绿蚁频浮，红牙试斗，腰鼓春雷响。松明张王，围炉杂坐欢赏。廿载关塞栖迟，故人相见，触我前尘想。记否兰山曾买醉，十斛蒲萄红酿。华发盈颠，流光弹指，踪迹萍随浪。伊凉新曲，只今谁擅高唱。
百字令·十三日夜月同春木兼山晴芬倬云步月广慧寺访僧镜彻七叠前韵
作者：杨芳灿
朝代：清

携朋散步，爱多情皓月，照人衣上。逐队最嫌镫市闹，车马六街尘飏。十棒娇歌，千群戏鼓，何似钟鱼响。禅关试叩，佳哉此夕游赏。才是小据蒲团，同拈香偈，便作逃禅想。留客仲殊偏解事，蜜酒半罂刚酿。高下楼台，参差金碧，层叠翻银浪。花宫人静，泠泠仙梵犹唱。
百字令·十二日夜无月顾晴芬以词集见示读至三更月复明朗六叠前韵
作者：杨芳灿
朝代：清
体裁：词

春寒料峭，把文窗六扇，一齐关上。窗烛垂花圆似豆，一缕水沈烟飏。雾凇模糊，雯华匼匝，风裂轻冰响。笛家琴趣，深宵随意吟赏。吟到鸟梦难圆，梅魂欲化，最耐人閒想。惜少红红能记曲，且自浅斟新酿。坚坐星阑，重看月起，云散鱼鳞浪。不禁忍俊，抽笺约共酬唱。
百字令·十二日夜无月顾晴芬以词集见示读至三更月复明朗六叠前韵
作者：杨芳灿
朝代：清

春寒料峭，把文窗六扇，一齐关上。窗烛垂花圆似豆，一缕水沈烟飏。雾淞模糊，雯华匼匝，风裂轻冰响。笛家琴趣，深宵随意吟赏。吟到鸟梦难圆，梅魂欲化，最耐人閒想。惜少红红能记曲，且自浅斟新酿。坚坐星阑，重看月起，云散鱼鳞浪。不禁忍俊，抽笺约共酬唱。
百字令·十五夜月过邹晓屏侍郎寓斋小饮九叠前韵
作者：杨芳灿
朝代：清

遥山翠暝，又一轮圆镜，半空飞上。渐觉凤城春艳婉，帘卷东风徐飏。梅格孤清，蕙香閒澹，茶鼎松涛响。邹阳兴剧，开樽邀我同赏。却语杞菊畦荒，云波路隔，十载家山想。梦里蓉湖无限好，水色绿于新酿。悄共鸥盟，閒听鸭语，泛宅桃花浪。倚舷吟啸，和他西塞渔唱。
百字令·十六夜大雪十叠前韵
作者：杨芳灿
朝代：清

姮娥艳绝，惹玉妃娇妒，跨鸾飞上。乱撒瑶华回舞袖，恰趁落灯风飏。檐戛悬冰，窗敲急霰，竹树萧骚响。玉壶天地，今宵别有奇赏。使我神骨清冷，拥衾孤坐，得句无凡想。润柳吹桃工作态，一半春娇先酿。银地无尘，琼田不夜，碧瓦生寒浪。梁园赋手，招来试斗妍唱。
百字令·十四夜月吴谷人先生张船山检讨招饮八叠前韵
作者：杨芳灿
朝代：清

词坛钜手，数叔庠淹雅，景阳遒上。绿酒分曹邀客醉，逸兴一时飞飏。隔座藏钩，交竿舞蔗，鼓擿铜丸响。狂歌痛饮，九分圆月堪赏。漫道磨盾飞书，横戈入阵，万里风云想。纵使功名垂竹帛，不抵一杯新酿。钓渚波平，渔舟梦稳，懒破长风浪。黄鸡白日，玲珑且慢催唱。
百字令·喜药林至高平招同周倬云陆秀三柳湖即席赋此
作者：杨芳灿
朝代：清

廿年旧雨，喜天涯握手，倍增幽兴。迟日园林新霁后，佔取风光殊胜。瘦竹迎筇，枯苔印屐，柳色明衫影。湖光湛绿，小亭恰似渔艇。最爱泉味清甘，瓶笙细响，就石支茶鼎。似此佳游曾几度，记否故山烟景。静识禽音，乐知鱼意，懒惬閒云性。踏歌归去，一林疏翠初暝。
百字令·旅夜有怀旧游
作者：杨芳灿
朝代：清

华年弹指，最难忘、只是酒旗歌扇。金粉南朝行乐地，水榭中宵弦管。杨柳情丝，海棠梦影，醉眼春撩乱。分香帕子，行行新句题满。谁念关塞栖迟，吴云万叠，离恨连天远。烟月秦淮无恙在，依旧兰桡波暖。画角吹愁，铜荷飘泪，听彻更长短。沈思往事，酒醒人在孤馆。
百字令·春夜闻雁
作者：杨芳灿
朝代：清

夜亭寒峭，正风高欲晕，月波微皱。雁影一绳声嘹唳，万叠吴云飞透。细草生烟，残花飘霰，才是归时候。星沈雨滞，天涯多少僝僽。廿载别却江南，君行过处，风景依然否。水国荒凉生计短，菰米莓苔非旧。潦倒羁怀，飘零倦翮，各自争春瘦。哀音渐远，拥衾惟听清漏。
百字令·过班定远墓
作者：杨芳灿
朝代：清

兰台著作，让阿兄独步，甘心投笔。别有奇功垂史册，伯仲居然双绝。远度龙荒，穷探虎穴，不负封侯骨。佣书碌碌，小儒何处生活。当日绝塞留屯，孤军制胜，拓地通疏勒。万里功名真唾手，依旧玉关生入。故国魂归，高原冢在，三尺麒麟碣。我来凭吊，英风犹振林樾。
真珠帘·冰花
作者：杨芳灿
朝代：清

谁将面面琉璃镜，照出雯华层叠。香色了难寻，最高寒标格。花工小住光明界，早枝叶、生来都别。瑩彻。似一丛骞树，逗来圆魄。惜少嵰雪璚霜，做红娇紫奼，助他颜色。移傍水晶帘，怕阿谁偷折。奈他弹指销融后，便化作、冷云无迹。愁绝。似残春风雨，一般怜惜。
真珠帘·冰花
作者：杨芳灿
朝代：清
体裁：词

谁将面面琉璃镜，照出雯华层叠。香色了难寻，最高寒标格。花工小住光明界，早枝叶、生来都别。莹彻。似一丛骞树，逗来圆魄。惜少嵰雪璚霜，做红娇紫奼，助他颜色。移傍水晶帘，怕阿谁偷折。奈他弹指销融后，便化作、冷云无迹。愁绝。似残春风雨，一般怜惜。
石州慢·过邹愚谷十二楼废址
作者：杨芳灿
朝代：清

桐帽棕鞋，无端寻到，最销魂处。交镮凝紫，碎屏腐碧，谁家庭宇。斜阳一片，照见十二楼空，钗光扇影销何许。双燕不知愁，只衔花私语。凄楚。靖安坊冷，金谷园空，繁华无主。付与摊钱牧竖，捞虾村女。微波如淀，可惜金粉塘边，芙蓉莲子随他去。剩一树棠梨，葬年年春雨。
祝英台近·渡漳水
作者：杨芳灿
朝代：清

荡晴云，流晓月，绿影渺无际。桥断虹腰，匆匆阻征骑。举鞭指点斜阳，英雄何处，怎烟景、苍凉如此。黯凝睇。惆怅铜雀高飞，无人识遗址。鸳瓦零星，也没魏宫字。只馀一掬春波，盈盈东注，是多少、望陵人泪。
秋霁·本意
作者：杨芳灿
朝代：清

凉雨初过，喜天放新晴，满眼秋色。林响萧骚，池光澹沱，苔痕绿透帘隙。湿云无迹。斜阳影里残虹直。更杳杳，屋角遥岑，微露一螺碧。苍然平楚，暝色催愁，几番巡檐，暗数归翼。望吴天、故园何处，山中猿鹤正相忆。万里云波兰讯隔。凭高目断，有时枨触离心，小楼风外，一声长笛。
红情
作者：杨芳灿
朝代：清

小园雨过。看盈盈叶底，危花难妥。照水亚枝，顾影偏怜态纤琐。薄暝残霞数点，晴烟外、怯风吹堕。似静女、病起慵妆，临镜鬓云亸。一朵。最婀娜。乍点注绛唇，笑齿微瑳。冶情无那。怕点閒阶翠苔破。分付催春杜宇，莫更把、茜痕啼涴。任高阁、客去也，且留伴我。
绿意
作者：杨芳灿
朝代：清

嫩晴台榭。又压檐新绿，一片低亚。试拓窗纱，几砚生凉，碧痕泼眼疑泻。漫研螺墨争题句，正滑腻、苔笺初砑。羡寻香、小燕身轻，穿过几重烟罅。况是迷空翠雨，远山愁黛敛，秀色难画。挑菜期过，采菉人归，可惜好春无价。便寻游伴携蛮榼，拌醉倒、青莎堪藉。怎因循、负了韶华，弹指愔愔槐夏。
翠楼吟·丙辰二月花朝适逢春分社日词以记之
作者：杨芳灿
朝代：清

春色平分，花期刚到，又逢箫鼓村社。韶光看总好，问何处、最宜閒写。少年游冶。记斗草池塘，簸钱亭榭。弹指乍。前尘如梦，旧欢都谢。牵惹。万缕閒愁，待双燕归来，诉他情话。花梢寒料峭，犹未放、一枝红亚。春魂欲化。渐苔发风梳，柳眉烟画。酣清夜。且倾佳酿，月波同泻。
苏幕遮·燕
作者：杨芳灿
朝代：清

柳风轻，梨雪溶。翠咮红翎，不羡飔飔凤。薄暝归来香雨冻。絮语相偎，似诉春寒重。掠珠屏，穿绣栋。那管人愁，又踏帘钩哢。满地落花红不动。衔入新巢，软衬双栖梦。
荷叶杯·寄二弟
作者：杨芳灿
朝代：清

一点幽怀难写。深夜。窗烛背人红。三更残梦雁声中。相见总朦胧。冷月黄花篱落。萧索。一别两重阳。故园对酒也凄凉。何况是他乡。
莲花博士歌为吴兰雪作
作者：杨芳灿
朝代：清

鉴湖一曲云水涯，风吹万柄红荷花。放翁醉后出奇语，花为四壁船为家。满湖风露凉烟重，冉冉故人来入梦。劝翁暂领新置官，美酒百壶当月俸。明妆环立千娉婷，博士合以莲花名。诗人自古有奇福，水乡别筑芙蓉城。真灵位业依稀记，潇洒吴郎堪作替。梦倚红香四面风，扁舟棹入空明地。今年花发积水潭，接天云锦红酣酣。青山窥人出港北，白鹭导客过溪南。十刹海边携俊侣，君自高歌花起舞。角巾微垫纻衣凉，翠盖轻翻满身雨。西风瑟瑟零红愁，乘兴还续招提游。银云涌出大圆镜，琉璃万顷摇清秋。画省高间诗闲士，笑指头衔恰相似。癖嗜从教命属花，冰衿尽耐官如水。羡君倜傥才疑仙，珊瑚击碎诗狂颠。金樽翠管斗新句，澜翻舌底生青莲。梦游历历灵踪在，真见莲花似车盖。十丈曾搴太华峰，一枝稳坐耆尼界。我亦琳宫博士身，登楼常忆旧星辰。云阶月地如相访，手把芙蓉证夙因。
菩萨蛮
作者：杨芳灿
朝代：清

东风轻薄窥罗幕。雏鬟晓启苍琅钥。锦雨隔窗纱。梦回听卖花。相思销玉貌。慵揭菱花照。香雾绕垂鬟。浓熏金博山。
菩萨蛮
作者：杨芳灿
朝代：清

冰纨小扇裁圆月。罗衫爱染秋蓝色。绣作折枝斜。疏疏落墨花。晚晴深院宇。凉滴青桐雨。帘卷盼银河。新添几尺波。
菩萨蛮
作者：杨芳灿
朝代：清

冰纹小簟银丝细。绿鬟著枕兰膏腻。懒唱懊侬词。病阑春去时。烛花双苣小。龟甲屏风绕。花外雨潇潇。春魂何处招。
菩萨蛮
作者：杨芳灿
朝代：清

无情双片催花落。缠绵絮语红衾薄。娇喘细难支。秋魂剩一丝。花丛千窈窕。最忆针神巧。弹指彩云销。游仙去梦遥。
菩萨蛮
作者：杨芳灿
朝代：清

无情燕嘴衔花去。多情蛛网黏花住。去住总销魂。红巾凝泪痕。水晶帘押静。寒浸春人影。新恨压眉头。娇波横不流。
菩萨蛮
作者：杨芳灿
朝代：清

樱桃花暖栖黄蝶。珠帘掩映春云叶。门掩宝钗楼。朝来懒上头。石榴裙样巧。线压双鸳鸟。茜带一条条。相思瘦舞腰。
菩萨蛮
作者：杨芳灿
朝代：清

玲珑窗掩桃花纸。蠀蛦甲弄三弦子。绣被狄香熏。蟠蟠罨钿云。月筛花影碎。人傍花窝睡。恼是夜乌啼。花飞月又西。
菩萨蛮
作者：杨芳灿
朝代：清

琉璃笺谱香奁句。惜春怕到春浓处。门外雨萧萧。梨花落画桥。泪珠沾粉脸。蛤帐和愁掩。鹦鹉忏多情。金笼学诵经。
菩萨蛮
作者：杨芳灿
朝代：清

琉瓈一片空明夜。珠帘半卷榆花谢。花露暗吹香。瑶天鹤梦凉。离心空脉脉。斗转银河直。风外坐调笙。秋光别样情。
菩萨蛮
作者：杨芳灿
朝代：清

相思人隔榆关道。芳心却怪春来早。低语祝花枝。人归开未迟。黄昏听玉漏。影背明镫瘦。香梦绕屏山。云迷第几弯。
菩萨蛮
作者：杨芳灿
朝代：清

舞鸾镜匣流尘满。晓妆无奈鹦哥唤。掠削鬓云偏。兰钗欲坠肩。阴阴香雾冻。欹枕春愁重。帘卷正西风。落花飞向东。
菩萨蛮
作者：杨芳灿
朝代：清

葡萄艳锦丝双扣。龙梭堕地沈吟久。梦雨湿轻容。巫山十二重。玉屏花锁锁。独听啼蛄坐。无奈洛神何。骑鱼惯撇波。
菩萨蛮
作者：杨芳灿
朝代：清

谯楼挝鼓声声彻。小窗初上迷离月。独自剪秋镫。画屏山几层。夜凉衾半拥。颠倒江南梦。心事倩谁传。此间无杜鹃。
菩萨蛮
作者：杨芳灿
朝代：清

迦陵仙鸟传娇语。回阑悄立司花女。劫后再来身。相逢證夙因。接天秋水碧。楼阁玲珑极。人倚小芙蓉。红香四面风。
菩萨蛮·浣霞听珂诸君约游西山不果作此柬之
作者：杨芳灿
朝代：清

秋风荐爽凉云碎。倚阑望断西山翠。古梦落谁边。夜星沈瘦烟。飞仙何处觅。石径无行迹。洞口月明多。年年长绿萝。
虞美人
作者：杨芳灿
朝代：清

兽环不启文鳞锁。寂寞薰香坐。阴阴斜照上帘衣。一片落花无语背人飞。罗衣巧衬双金凤。犹怯寒威重。春愁如梦不分明。央及杏梁燕子唤他醒。
虞美人
作者：杨芳灿
朝代：清

四条弦子龙香柄。红烛幢幢影。当筵催赐锦缠头。小队霓裳、都解按凉州。夜阑渐觉声凄促。不是江南曲。离人听罢转无聊。忆著吴娘、暮雨唱潇潇。
虞美人·题晓寒仙梦图
作者：杨芳灿
朝代：清

仙鬟一八明妆靓。鸾背娉婷影。琼楼高处佩声寒。一抹朝霞红近曲阑干。真珠密字香笺小。帖帖云丝袅。通词无计托微波。归去白榆风里落星多。
蝶恋花
作者：杨芳灿
朝代：清

六曲屏山愁万叠。深掩孤嚬，宛转牵云叶。十二琼楼人小立。翠帷高卷明蟾入。花落黄昏宫漏急。梦冷春魂，红泪罗巾湿。瘦断玉腰裙百摺。宝奁香散泥金蝶。
蝶恋花
作者：杨芳灿
朝代：清

小院凉生帘半揭。罗幕如烟，一点明蟾入。浴罢凭栏云髻侧。轻纨掩映芙蓉雪。谁傍花阴调钿篴。触起柔肠，多少愁根节。银汉迢迢兰信隔。露华和泪吹衣湿。
蝶恋花
作者：杨芳灿
朝代：清

替戻铃声寒转急。絮起閒愁，百种镕心铁。塞北风高绵欲折。苍凉古道沙如雪。底事芳辰轻远别。昨梦还家，似有人怜惜。坐转碧栏干外月。晓寒珍重分明说。
蝶恋花
作者：杨芳灿
朝代：清

月落空庭云影度。断梦难寻，添上秋情绪。摇荡帘衣轻欲举。流萤闪闪随风去。二十五声残点误。凭遍回阑，夜静无人语。忽觉花梢飘冷露。晓星移上墙头树。
蝶恋花
作者：杨芳灿
朝代：清

独倚画屏山六曲。唤起雏鬟，锁上文鳞钥。贴地珠帘烟翠薄。隔墙风弄鞦韆索。斜抱银筝嫌寂寞。虬箭三更，好梦偏担阁。一架蔷薇华自落。濛濛凉月闻姑恶。
蝶恋花
作者：杨芳灿
朝代：清

红遍花枝青遍柳。弹指韶华，又是清明后。长日厌厌如中酒。閒愁空在眉尖斗。抛却金针慵刺绣。窣地帘波，料峭轻寒透。薄暮倚阑垂翠袖。落花风里春人瘦。
蝶恋花
作者：杨芳灿
朝代：清

记否蓉湖湖水涨。千柄风荷，红影争摇荡。消夏湾头停两桨。新词付与玲珑唱。久客不须频怅望。料得年来，风月应无恙。一叶扁舟烟水上。他时容我长萧放。
蝶恋花·元夜大风寒甚有作
作者：杨芳灿
朝代：清

万顷银云迷夜色。杳杳琼楼，一点高寒月。卷地风威棉欲折。半杯松叶玻瓈结。叠鼓无声莲漏咽。蜡泪堆红，窗纸都吹裂。凝想江南花信息。落梅香散春镫雪。
蝶恋花·吴江道中
作者：杨芳灿
朝代：清

秋水一湾双桨举。又送行人，过却吴江浦。回首津亭天欲暮。碧云如画含残雨。独倚危舷愁不语。无限吟情，付与崔郎句。夹岸丹枫无别树。夕阳红到销魂处。
蝶恋花·旅夜
作者：杨芳灿
朝代：清

金柝敲更兰夜半。灯晕迷离，抱影眠孤馆。一榻青绫偎未暖。荒鸡又把行人唤。袖上霜花吹欲满。袅袅鞭丝，催过溪桥畔。回首吴关天样远。柔肠只共车轮转。
蝶恋花·铁门阻雨
作者：杨芳灿
朝代：清

滑滑春泥朝雨罢。小卓双轮，人住旗亭下。一抹淡烟青欲化。乳鸠还把轻阴骂。韶景抛人弹指乍。柳惜残春，槐自迎初夏。为问晴光如可借。丙丁帖子催教画。
解语花·剪綵
作者：杨芳灿
朝代：清

妆成梅萼，颂过椒花，尽有閒心性。春风晓镜。双蝉鬓、宜贴银幡华胜。金刀手冷。怪几日、峭寒犹凝。飐晴霞、活色生香，乍看来不定。花户油窗相映。爱晨光微逗，分外幽靓。葱纤巧逞。新裁剪、多恐蝶魂催醒。明姿端正。便香国、司花也称。傍妆台、小立盈盈，散满身红影。
解语花·卖镫
作者：杨芳灿
朝代：清

春情艳婉，夜色迷离，小市华镫遍。方空素绢。新描画、露叶风枝低颤。烛花初剪。看万点、琉璃齐泫。隔帘波、悄掷金钱，不道韶光贱。最忆雪晴池馆。正蕙花香散，翠幕初卷。月华如练。人微醉、那管漏催银箭。春风图面。在夜火、阑珊庭院。怅江乡、一种佳游，问甚时重见。
解语花·试鼓
作者：杨芳灿
朝代：清

架涂青漆，床钉圆花，百面春雷响。云窗雾幌。传声处、趱得和风骀荡。歌场十棒。恰衮遍、六幺高唱。绕花丛、红萼催开，更翠萌齐长。少日萧郎伎痒。朅来骑屋栋，意气豪上。一般俊爽。花奴手、可似渔阳清壮。休誇跌宕。怕绝调、更无人赏。近天街、且听渊渊，和康时击壤。
解语花·鞭春
作者：杨芳灿
朝代：清

鲜云乍卷，丽景初舒，箫鼓晴郊闹。朱幡翠葆。纷成队、儿女拦街欢笑。蹄瑩角矫。讶刻画、形模偏肖。待来朝、扑散香尘，看彩丝争袅。陌上春泥融了。渐软红吹涨，花信先到。玉骢騕袅。寻芳客、别有珊鞭萦绕。田家相报。听远树、架犁催晓。好呼童、饭犊烟坡，劝东畲耕早。
解语花·鞭春
作者：杨芳灿
朝代：清
体裁：词

鲜云乍卷，丽景初舒，箫鼓晴郊闹。朱幡翠葆。纷成队、儿女拦街欢笑。蹄莹角矫。讶刻画、形模偏肖。待来朝、扑散香尘，看彩丝争袅。陌上春泥融了。渐软红吹涨，花信先到。玉骢騕袅。寻芳客、别有珊鞭萦绕。田家相报。听远树、架犁催晓。好呼童、饭犊烟坡，劝东畲耕早。
读盈川集
作者：杨芳灿
朝代：清

胸罗斗宿烂生光，健笔横驰翰墨场。当日声名出卢骆，吾家体格本齐梁。曾从梦里分余锦，时向行间挹古香。千载悬河流派在，尔曹轻薄莫评量。
谒金门
作者：杨芳灿
朝代：清

愁脉脉。抱影独眠荒驿。阶下寒蛩啼不歇。秋声高一尺。凉浸罗衾疑湿。露气隔帘吹入。单枕中宵频转侧。梦云无处觅。
谒金门
作者：杨芳灿
朝代：清

更漏转。独夜最难消遣。惆怅意中人不见。银河清且浅。隐隐帘波斜卷。曲曲屏山不展。露湿秋星三四点。荧荧如泪眼。
贺兰山积雪歌
作者：杨芳灿
朝代：清

君不见贺兰山色青嵯峨，倚天叠幛开烟螺，长风荡云生翠波。照眼光寒忽相逼，千峰一白排空山，飙车夜碾阴崖裂。阴崖太古雪未销，新雪又复埋岩腰，茫茫旱海堆银涛。银涛百丈拔地起，玉龙蜿蜒露脊尾，喷雾拿云状谲诡。夕阳倒影琼瑶台，凭虚仿佛群仙来，素鸾白凤纷毰毸。决眦狂呼讶奇绝，肝胆槎丫冷如铁，不识人间有炎热。受降城畔寒沙平，回乐峰头孤月明，高低激射摇光晶。安得手携九节杖，直上层巅披鹤氅，一曲高歌众山响。
贺兰山积雪歌
作者：杨芳灿
朝代：清
体裁：古风

君不见贺兰山色青嵯峨，倚天叠幛开烟螺，长风荡云生翠波。照眼光寒忽相逼，千峰一白排空山，飙车夜碾阴崖裂。阴崖太古雪未销，新雪又复埋岩腰，茫茫旱海堆银涛。银涛百丈拔地起，玉龙蜿蜒露脊尾，喷雾拿云状谲诡。夕阳倒影琼瑶台，凭虚仿佛群仙来，素鸾白凤纷毰毸。决眦狂呼讶奇绝，肝胆槎桠冷如铁，不识人间有炎热。受降城畔寒沙平，回乐峰头孤月明，高低激射摇光晶。安得手携九节杖，直上层巅披鹤氅，一曲高歌众山响。
贺新凉
作者：杨芳灿
朝代：清

蕉馆蛩声起。足清欢、未寒时节，已凉天气。著意悲秋秋不管，何苦为秋憔悴。且领略、露华烟翠。小炷沈烟翻梵夹，正桐阴、满院帘垂地。雕梁静，燕归矣。高楼四面山光里。又何须、挥杯开宴，烛奴镫婢。销遣閒情无长策，作达放颠而已。尽拈遍、艳词香偈。眉月半窗花影转，拂藤床、藉月和花睡。蝶梦觉，冁然喜。
贺新凉·初夏过陶然亭寻壁间竹素青士箌云旧题半已磨灭矣怅然赋此
作者：杨芳灿
朝代：清

散步城西曲。爱萧疏、江家亭子，数椽幽筑。蝶后蝉前红意尽，换了愔愔浓绿。正雨过、烟芜如沐。一片凉光云树外，看游禽、三两閒相逐。耽啸咏，谢羁束。登临怅望流光速。背斜阳、藤花吹满，小阑干角。俊侣飘零天末远，回首不禁枨触。重认取、旧时游躅。坏壁摩挲题字脱，只藓痕、断处蜗涎续。消魂句，忍重读。
踏莎行·别情
作者：杨芳灿
朝代：清

乍引离觞，已添别绪。美人和泪星星语。今宵身在木兰舟，梦魂仍向楼头住。明月芦花，清霜枫树。出门便是天涯路。一声新雁送残秋，个侬也到秋边去。
踏莎行·莫愁湖秋泛
作者：杨芳灿
朝代：清

浴鹭明漪，藏鸳近渚。小舟凉载菰蒲雨。晚山相对话清愁，当年曾是卢家住。衰草迷烟，幽兰泣露。郁金堂上人何处。西风吹冷半湖秋，双栖海燕辞巢去。
过净因寺
作者：杨芳灿
朝代：清

一径碧丛丛，招提在远峰。叶香眠麝草，枝偃挂猿松。露重湿双屐，云间随短筇。忆同王法护，曾此听清钟。
迈陂塘·送吴兼山旋里即题其湖田词隐横卷
作者：杨芳灿
朝代：清

话江南、共饶乡思，输君真个归去。春明门外朝烟绿，官柳阴阴无数。伤别绪。尽曳雪牵云、不系斑骓住。销魂漫赋。算归到家园，六朝山色，冷翠滴秋句。湖干路。窈窈烟波深处。橹声软学吴语。明漪万顷靴文细，净浣徵衫尘土。惊倦旅。有飞梦随君、先落蒹葭浦。丁宁旧侣。待招隐吟成，浮家计就，迟我狎鸥鹭。
迈陂塘·题乐莲裳访琴图
作者：杨芳灿
朝代：清

望巉岩、萧然独往，此中真有佳处。调刁万窍号天籁，天际恍闻琴语。空响聚。正满涧流云、昨夜西山雨。前尘顿悟。纵梦断人遥，弦孤徽冷，怀抱自千古。幽寻苦。足茧一双芒屦。秋衫半涴苍土。林风洒面凉如水，日落但听樵斧。愁泪注。叹野爨烟寒、焦却桐无数。良材倘遇。便携访成连，沧波浩淼，海上刺船去。
酷相思
作者：杨芳灿
朝代：清

一剪香风吹柳絮。恼乱寸心如许。尽望断、天涯芳草路。春去也、花无主。花落也、春无主。回首池台行乐处。斜照飞红雨。只可惜、流光空掷度。人愁也、莺无语。莺愁也、人无语。
重过弹筝峡
作者：杨芳灿
朝代：清

落日亭亭鞭影度，长烟四合青山暮。弹筝峡里少人行，浅濑明漪照秋鹭。岩泉滴沥成古音，仙风飘落寒翠深。泠然天籁无定谱，移宫换羽随人心。客路重听吟兴惬，清响渐遥人出峡。回首残霞空外销，一痕纤月如银甲。
金缕曲 黄药林自兴安军营寄梅花小幅因题四阕于左方 其一
作者：杨芳灿
朝代：清
体裁：词

廿载辞江国。记寻春、氁衫茸帽，岁寒泉石。抛却家园三百树，漂泊天涯为客。听吹彻、玉龙凄咽。缟鹤青猿劳怅望，绕寒溪、几度飘香雪。江天远，梦难觅。故人知我心相忆。砑生绡、一枝疏瘦，剪来烟驿。海月流光明似镜，冷挂珊瑚七尺。徬佛见、旧时颜色。不分何郎吟兴减，索枯肠、试点春风笔。镫欲灺，砚刚炙。
金缕曲·其三
作者：杨芳灿
朝代：清
体裁：词

薄醉吟肩耸。正边城、酽寒三九，敝裘孤拥。竹外横斜看最好，恰伴小斋清供。须省识、寄时珍重。手炷水沈烟一缕，拂琴丝、谱出江南弄。冬心抱，有谁共。四檐晴雪悬冰冻。照文窗、凌竞蛟背，墨波浮动。十二屏山围屈曲，似有暗香偷送。赚两两、翠禽幽哢。独夜兰釭明似豆，拥青绫、定作罗浮梦。寒月影，逗帘缝。
金缕曲·其二
作者：杨芳灿
朝代：清
体裁：词

尺幅传心素。傍南枝、淋漓题遍，相思新句。慷慨短衣随玉帐，不道此行良苦。看挥洒、尽饶风趣。只我沈吟添别恨，黯销魂、细雨关山路。佳人远，碧云暮。飘零总怨前尘误。漫裁诗、嘲桃谑柳，赏心难遇。记否巡檐同索笑，雪北香南俊侣。空回首、旧游何处。甚日相携官阁畔，对疏花、重把凄凉诉。展瑶席，酌兰醑。
金缕曲·其四
作者：杨芳灿
朝代：清
体裁：词

弹指华年过。掩重关、鬓丝禅榻，六时清课。知己关情千里别，貌出寒花似我。有多少、冰霜摧挫。客到任嘲玄尚白，只素衣、空惹缁尘涴。名山约，几时果。怀人远道情无那。划炉灰、唤添商陆，彻宵痴坐。一派角声边月晓，冷艳盈盈欲堕。更玉齿、粲然微瑳。姑射仙姝天际想，笑骚人、有句吟难妥。凭驿使，寄君和。
金缕曲·阑干
作者：杨芳灿
朝代：清

梵字玲珑极。绕回廊、行来约略，旧曾相识。不似寻常閒院落，十二琼楼寒色。正一把、柳丝无力。约束春情教宛转，拗明蟾、肯放花阴直。蓬山路，万重隔。当风不碍疏香入。荡湘波、帘纹窣地，翠烟如织。回首游仙成昨梦，记否曾调钿笛。更几度、弓弓点屐。多少啼痕纤指印，待重来、觅遍全无迹。苔花老，满阶碧。
金缕曲·黄药林自兴安军营寄梅花小幅因题四阕于左方
作者：杨芳灿
朝代：清

廿载辞江国。记寻春、氁衫茸帽，岁寒泉石。抛却家园三百树，漂泊天涯为客。听吹彻、玉龙凄咽。缟鹤青猿劳怅望，绕寒溪、几度飘香雪。江天远，梦难觅。故人知我心相忆。砑生绡、一枝疏瘦，剪来烟驿。海月流光明似镜，冷挂珊瑚七尺。徬佛见、旧时颜色。不分何郎吟兴减，索枯肠、试点春风笔。镫欲灺，砚刚炙。尺幅传心素。傍南枝、淋漓题遍，相思新句。慷慨短衣随玉帐，不道此行良苦。看挥洒、尽饶风趣。只我沈吟添别恨，黯销魂、细雨关山路。佳人远，碧云暮。飘零总怨前尘误。漫裁诗、嘲桃谑柳，赏心难遇。记否巡檐同索笑，雪北香南俊侣。空回首、旧游何处。甚日相携官阁畔，对疏花、重把凄凉诉。展瑶席，酌兰醑。薄醉吟肩耸。正边城、酽寒三九，敝裘孤拥。竹外横斜看最好，恰伴小斋清供。须省识、寄时珍重。手炷水沈烟一缕，拂琴丝、谱出江南弄。冬心抱，有谁共。四檐晴雪悬冰冻。照文窗、凌竞蛟背，墨波浮动。十二屏山围屈曲，似有暗香偷送。赚两两、翠禽幽哢。独夜兰釭明似豆，拥青绫、定作罗浮梦。寒月影，逗帘缝。弹指华年过。掩重关、鬓丝禅榻，六时清课。知己关情千里别，貌出寒花似我。有多少、冰霜摧挫。客到任嘲玄尚白，只素衣、空惹缁尘涴。名山约，几时果。怀人远道情无那。划炉灰、唤添商陆，彻宵痴坐。一派角声边月晓，冷艳盈盈欲堕。更玉齿、粲然微瑳。姑射仙姝天际想，笑骚人、有句吟难妥。凭驿使，寄君和。
锦堂春·新正二日次清风店题壁
作者：杨芳灿
朝代：清

楼角初融晴雪，帘旌低衬明霞。佳游彷佛章台路，细马玉鞭斜。小艳疏香时候，娇歌脆管人家。东风从此须珍惜，二十四番花。
闻洪稚存入关却寄·其一
作者：杨芳灿
朝代：清

兰山话别各伤神，浩荡冰天逐雁臣。幸免若卢收杜众，还愁乐浪窜崔骃。孤踪拌作长流客，温语旋回绝塞春。开尽桃花消尽雪，两行红柳送归人。
闻洪稚存入关却寄·其三
作者：杨芳灿
朝代：清

上书慷慨岂沽名，愿效涓埃答圣明。宣室旧曾徵贾傅，谠言今已念班生。亲知预拟联裙屐，边徼行看洗甲兵。见买夫须营钓艇，沧江稳卧颂升平。
闻洪稚存入关却寄·其二
作者：杨芳灿
朝代：清

鸡竿诏向九天颁，郑重君恩特赐环。传到好音先破涕，悬知小别未摧颜。朝搜断碣穷沙碛，夜听清笳度雪山。万里只如庭户近，轺车聊当采风还。